Ketua Penerangan UMNO nafi terima RM1.16 juta daripada UKSB

Ketua Penerangan UMNO Shahril Hamdan hari ini menafikan beliau menerima bayaran daripada Ultra Kirana Sdn Bhd (UKSB), syarikat tempatan yang mendakwa memberi berjuta-juta kepada Datuk Seri Ahmad Zahid Hamidi bagi mendapatkan sokongan dalam mendapatkan kontrak Sistem Visa Asing luar negara (VLN).

Shahril adalah antara pemimpin politik terbaharu yang disebut oleh bekas Pengurus Pentadbiran UKSB David Tan Siong Sun di Mahkamah Tinggi Shah Alam, hari ini, ketika memberi keterangan sebagai saksi perbicaraan kes rasuah Presiden UMNO itu.

“Saya ingin menyatakan bahawa dakwaan ini adalah tidak benar sama sekali,” kata Shahril, yang juga Pengarah Ekonomi Perdana Menteri Datuk Seri Ismail Sabri Yaakob, dalam satu kenyataan yang disiarkan di laman Facebook rasminya petang ini.

“Malah, saya juga tidak mempunyai sebarang pengetahuan berkenaan lejar yg kononnya mengandungi nama ‘S Pat’ mahupun kandungan lejar tersebut.

“Saya selanjutnya menyatakan bahawa saya bersedia memberi kerjasama penuh kepada pihak berkuasa dalam apa jua keadaan sekalipun berkenaan perkara ini,” katanya.

Ketika disoal pihak pembelaan hari ini, Tan memberitahu Mahkamah Tinggi bahawa Shahril menerima sejumlah RM1.16 juta untuk tujuan pembiayaan politik kerana menjadi sekutu rapat Menteri Kesihatan Khairy Jamaluddin.

Tan sebelum ini mengesahkan catatan yang dibuatnya dalam lejar yang dimilikinya untuk tujuan simpan kira mengenai pembayaran tunai yang dibuat oleh UKSB kepada pelbagai ahli politik, kakitangan kerajaan dan Zahid sendiri ketika disoal balas oleh peguam bela Hamidi Mohd Noh.

Tan merujuk Shahril sebagai “S Pat” dalam lejarnya, yang ditunjukkan kepada mahkamah hari ini.

Shahril dinamakan antara tiga lagi ahli politik Barisan Nasional yang didakwa menerima sumbangan kewangan untuk tujuan pembiayaan politik yang diberikan oleh UKSB. Dua lagi ialah bekas pemimpin MCA Tan Sri Chan Kong Choy dan Tan Sri Ong Ka Chuan.

Zahid menghadapi 33 pertuduhan menerima suapan berjumlah S$13.56 juta (RM42 juta) daripada UKSB sebagai dorongan untuk dirinya sebagai penjawat awam dan menteri dalam negeri ketika itu untuk menyambung kontrak syarikat itu sebagai pengendali OSC di China dan sistem VLN serta mengekalkan perjanjian untuk membekalkan peralatan sistem bersepadu VLN kepada syarikat yang sama oleh Kementerian Dalam Negeri.

Untuk tujuh pertuduhan lagi, presiden Umno sekarang didakwa sebagai menteri dalam negeri memperoleh wang tunai S$1.15 juta, RM3 juta, €15,000 dan AS$15,000 untuk dirinya sendiri daripada syarikat yang sama berhubung kerja rasminya.

Dia didakwa melakukan semua kesalahan itu di Seri Satria, Presint 16, Putrajaya, dan Country Heights, Kajang, antara Oktober 2014 dan Mac 2018.


Zahid kekal Presiden, cikgu boleh tarik nafas lega

Keputusan UMNO untuk tidak mempertandingkan jawatan Presiden dan Timbalan Presiden pada pemilihan depan pastinya memberi kelegaan kepada Perdana Menteri (PM), Datuk Seri Anwar Ibrahim untuk kekal mentadbir kerajaan campuran Pakatan Harapan (PH)-UMNO.

Sekiranya pertandingan dibuka bagi merebut kedua-dua jawatan utama dalam UMNO tersebut, cikgu Datuk Seri Ahmad Zahid Hamidi pasti akan pening kepala memikirkan memandangkan nasib kerajaan PH-UMNO sekarang bergantung sepenuhnya kepada parti tersebut.

Pelbagai kemungkinan boleh berlaku jika dua jawatan tersebut terbuka untuk dipertandingkan dan ia akan memberi risiko yang besar kepada Anwar untuk mempertahankan kerajaan campuran diterajuinya itu.

Sudah semestinya jika pemilihan UMNO membuka pertandingan bagi jawatan Presiden dan Timbalan Presiden akan terdapat banyak calon yang mencabar Zahid dan Datuk Seri Mohamad Hasan kerana menjadi punca parti itu sekarang terpaksa melutut kepada PH dan DAP untuk membentuk kerajaan.

Tidak menghairankan jika Zahid dan Mohamad begitu bimbang sekiranya jawatan Presiden dan Timbalan Presiden terbuka untuk pertandingan kerana sokongan akar umbi terhadap kedua-dua mereka sudah semakin terhakis ekoran keputusan untuk duduk bersama PH-DAP.

Malah, prestasi kedua-dua mereka juga agak buruk semasa Pilihan Raya Umum Ke-15 (PRU-15) yang menyaksikan UMNO kalah teruk dalam sejarah sehingga tinggal beberapa kerusi sahaja dan mempunyai majoriti cukup untuk membentuk kerajaan secara bersendirian.

Zahid dan Mohamad sebenarnya tidak berani untuk berdepan pemilihan parti, maka dicipta pelbagai alasan bagi menghalalkan langkah untuk tidak mempertandingkan jawatan tertinggi parti kerana bimbang disingkir nanti.

Jika berani, Zahid dan Mohamad boleh sahaja menghentikan usul supaya dua jawatan tersebut tidak dipertandingkan itu daripada diteruskan tetapi sebaliknya mengambil jalan mudah dengan membiarkan ia diluluskan pada hari terakhir Perhimpunan Agung UMNO yang baru berakhir.

Alasan kononnya tidak mahu berpecah adalah hanya satu retorik semata-mata, realitinya kedua-dua mereka sebenarnya takut kehilangan jawatan dalam UMNO.

Malah, ia alasan sama digunakan sebelum PRU-15 lalu dan hasilnya UMNO terlingkup menjadi parti paling lemah dan gagal memenangi banyak kerusi.

Nampaknya UMNO tidak belajar daripada kesilapan pada PRU-15 lalu dan masih dalam sindrom penafian, tindakan mematikan demokrasi dalam parti hanya menambah barah dalam parti dan akar umbi mula terasa mereka sudah dikencing berulang kali.

Namun, disebalik keputusan UMNO semasa perhimpunan agung baru-baru ini, Anwar yang juga Presiden PKR boleh menarik nafas lega dan tidak perlu pening kepala untuk kekal sebagai PM lebih lama.

Jika pemilihan parti dijalankan dengan jawatan Presiden dan Timbalan Presiden dipertandingkan, individu yang paling cuak sekali pastinya Anwar kerana karier anak muridnya itu bila-bila sahaja boleh ditamatkan kerana dianggap liabiliti kepada parti.

Perubahan dalam UMNO boleh memberi impak kepada kerajaan campuran Anwar kerana pastinya pemimpin yang baharu menerajui parti akan mempunyai hala tuju yang berbeza dengan corak pentadbiran terdahulu.

Jika perubahan dalam UMNO berlaku, sudah semestinya pemimpin baharu akan mengambil langkah drastik untuk memulihkan parti dan menimbang semula pendirian mereka dalam kerajaan campuran PH-DAP.

Perkara ini paling dibimbangi Anwar jika anak muridnya tidak lagi menjadi Presiden UMNO selepas pemilihan parti nanti.

Oleh sedemikian, apabila Zahid kekal sebagai Presiden UMNO, ia juga secara tidak langsung Anwar juga akan masih kekal menjadi PM.

Al-maklum, kedua-dua mereka saling memerlukan dan perlu menolong satu sama lain demi survival politik masing-masing.

Cikgu ucap tahniah kepada anak murid dan anak murid juga akan ucap tahniah kepada cikgu.


Kes harian di tujuh negeri naik

Tujuh negeri dan Wilayah Persekutuan mencatat peningkatan kes harian hari ini, ketika jumlah jangkitan baharu peringkat nasional turun daripada 4,116 kes semalam, kepada 3,856.

Walaupun merekodkan penurunan jangkitan harian daripada 1,145 kes semalam kepada 1,063 hari ini, Selangor kekal mencatat kes tertinggi berbanding negeri-negeri lain.

Daripada tujuh negeri yang mencatat peningkatan itu, Kuala Lumpur merekodkan 379 kes baharu, berbanding 314 semalam, menjadikan kumulatif positif meningkat kepada 217,265 kes.

Sehingga semalam, seramai 210,006 pesakit Covid-19 di Wilayah Persekutuan itu telah sembuh, 2,696 kes kematian dilaporkan dan 4,184 kes masih aktif.

Daripada jumlah kes aktif itu seramai 3,704 pesakit menjalani kuarantin di rumah; 120 ditempatkan di PKRC; 349 dimasukkan ke hospital; dan 11 dirawat di unit rawatan rapi (ICU) dengan tujuh daripadanya memerlukan alat bantuan pernafasan.

Secara keseluruhannya, seramai 3,029,792 atau 94.5 peratus populasi di Kuala Lumpur telah lengkap divaksinasi, manakala 3,059,228 atau 95.7 peratus lagi menerima sekurang-kurangnya satu dos.

Seramai 1,274,869 atau 46.7 peratus lagi individu menerima dos penggalak masing-masing.

Lima belas daripada 571 kluster yang dikesan di Wilayah Persekutuan Kuala Lumpur juga masih aktif, dengan 10 daripadanya melibatkan kluster berkaitan pendidikan, dan lima tempat kerja.

Dari segi taburan kes mengikut kumpulan umur sepanjang minggu ini di Kuala Lumpur, sebanyak 24.9 peratus melibatkan individu berusia 18 hingga 29 tahun; diikuti 23.3 peratus (30-39 tahun); dan 12.2 peratus (40-49 tahun).

Sebanyak 12.1 peratus lagi membabitkan individu berusia 50 hingga 59 tahun; 8.9 peratus (12-17 tahun); 8.1 peratus (60-69 tahun); 5.1 peratus (5-11 tahun); 3.0 peratus (0-4 tahun); 2.0 peratus (70-79 tahun); dan 0.4 peratus (80 tahun ke atas).

Bagi negeri-negeri lain, Pahang merekodkan 264 kes berbanding 190 semalam; diikuti Negeri Sembilan (258 kes baharu, 244 semalam); dan Melaka (201 kes baharu, 168 semalam).

Perak pula mencatat 159 kes baharu, berbanding 136 semalam; diikuti Terengganu (56 kes baharu, 48 semalam); dan Labuan (10 kes baharu, lima semalam).


59 kematian semalam, 62,890 kes aktif

Seramai 59 pesakit meninggal dunia akibat komplikasi Covid-19 di seluruh negara dalam tempoh 24 jam semalam, turun sedikit berbanding 78 kematian yang direkodkan pada Selasa.

Kementerian Kesihatan (KKM) hari ini berkata angka terbaharu itu menjadikan kumulatif sejak wabak itu mula merebak di negara ini awal tahun lalu, kepada 29,486 kes kematian.

Jumlah kematian semalam turut membabitkan 10 pesakit yang meninggal dunia sebelum dibawa ke hospital atau dikategorikan sebagai kes ‘brought in death’ (BID), menjadikan keseluruhannya 5,961 kes BID.

Sarawak kembali merekodkan angka tertinggi kematian apabila 12 pesakit meninggal dunia, termasuk lima kes BID, menjadikan kumulatif keseluruhan di negeri itu sebanyak 1,476 kes.

Sehingga semalam, negeri itu merekodkan 5,779 kes aktif dengan 3,080 pesakit menjalani kuarantin di rumah; 1,805 ditempatkan di PKRC; 797 dimasukkan ke hospital; dan 97 dirawat di unit rawatan rapi (ICU), termasuk 48 pesakit yang memerlukan alat bantuan pernafasan.

Secara keseluruhan, Sarawak merekodkan 245,581 kes positif dengan 238,600 pesakit telah sembuh.

KKM turut memaklumkan, Sabah merekodkan 11 kematian baharu; diikuti Perak (lapan); Kedah (lima); dan masing-masing empat di Kelantan, Pulau Pinang, dan Terengganu.

Selangor dan Kuala Lumpur masing-masing mencatat tiga kes kematian; Johor (dua) dan masing-masing satu di Melaka, Negeri Sembilan, dan Pahang.

Tiada kes kematian direkodkan di Perlis, Labuan dan Putrajaya.

Sementara itu, sebanyak 62,890 kes masih aktif, dengan 48,730 pesakit menjalani kuarantin di rumah; 7,999 ditempatkan di PKRC; 5,617 dimasukkan ke hospital; dan 544 pesakit dirawat di ICU, termasuk 280 yang memerlukan alat bantuan pernafasan.

Secara keseluruhannya sejak awal tahun lalu hingga semalam negara merekodkan 2,516,992 kes positif, manakala 2,430,122 daripadanya telah sembuh.


Implan- cantik tetapi berbahaya

Implan adalah sebatian polimer berasaskan getah. Implan bertujuan untuk kosmetik atau pemulihan imej akibat kanser. Tidak hairanlah pembedahan implan menjadi trend di Barat untuk menonjolkan aset kecantikan badan seperti payu dara dan punggung. Di Amerika Syarikat, semakin ramai remaja dilaporkan mahukan implan payudara sebagai hadiah hari jadi.

Namun, tahukah anda tiga peratus wanita yang melakukan pembedahan implan silikon mengalami kebocoran implan dalam tempoh tiga tahun.

Menurut Pakar Estetik dan Antipenuaan, Dr. Alice Prethima, kebanyakan pembedahan implan silikon menyebabkan payudara berlekuk di bahagian atas, menghasilkan bentuk yang tidak asli.

Lebih teruk lagi, ia berisiko tinggi mengakibatkan kontraksi kapsular, iaitu reaksi tidak normal tubuh terhadap benda asing.

Ia juga menyebabkan implan pecah atau pemindahan implan yang perlu dilakukan berulang kali.

“Saya paling risau apabila ada yang mengatakan mereka mendapatkan pembedahan implan silikon pada harga bawah RM300.

“Ia tentunya satu pembedahan yang bakal memberi masalah kerana pembedahan kecantikan seperti ini lazimnya melibatkan kos yang tinggi, sekurang-kurangnya RM7,000,” ujarnya.

Jangan ambil mudah

Justeru, Dr. Alice menasihatkan orang ramai supaya jangan ambil mudah apabila ia melibatkan anggota badan seperti payu dara.

Menurut Alice, rawatan menambah baik payu dara antara yang paling tinggi permintaannya di Malaysia.

Namun beliau memberitahu kebanyakan pesakit yang mendapatkan rawatan untuk mencantikkan payudara khusus untuk membesarkannya ialah orang asing.

“Orang Malaysia sangat penyabar. Mereka hanya datang untuk mendapatkan rawatan seperti ini apabila keadaan benar-benar serius.

“Contohnya apabila payu dara mereka tidak menepati saiz tubuh seperti terlalu besar atau berat untuk tubuh yang kecil sehingga boleh menjejaskan kesihatan,” ujarnya.

Dalam pada itu, Dr. Alice berpendapat, rawatan kecantikan sepatutnya memberi hasil yang hampir menyamai kecantikan semula jadi termasuk dalam pembedahan implan payudara.

“Ia bukan sekadar tentang membesarkan atau mengecilkan payudara. Sebaliknya ia juga tentang memiliki payu yang lembut, penuh dan berbentuk semula jadi,” jelasnya.

Selain implan silikon, katanya, implan saline (menggunakan air atau larutan bergaram menggantikan silikon) turut digunakan.

Tambah beliau, implan jenis ini turut memberi kesan buruk termasuk bunyi implan seperti air yang mungkin boleh didengar dan risiko pecah.

Justeru, Dr. Alice memperkenalkan alternatif yang lebih sihat berbanding silikon iaitu suntikan hyaluron, sejenis polisakarida dan lemak yang wujud secara semula jadi di bawah permukaan kulit manusia. Namun, ia tidak boleh membesarkan payudara dengan kadar segera seperti implan.


PN intai peluang 14 kerusi Parlimen dan 42 DUN di Pahang: Saifuddin

Perikatan Nasional (PN) berhasrat untuk bertanding di kesemua 14 kerusi Parlimen dan 42 kerusi Dewan Undangan Negeri (DUN) di Pahang pada Pilihan Raya Umum ke-15 (PRU15), kata Pengerusi PN Pahang Datuk Saifuddin Abdullah.

Sebagai persediaan, beliau berkata perbincangan mengenai pengagihan kerusi antara parti dalam PN iaitu Bersatu, PAS dan Gerakan sudah diadakan di peringkat awal dengan setiap parti menghantar dua wakil dalam ‘perbincangan yang berlangsung dalam suasana adik-beradik’.

“Ketiga-tiga parti bersetuju bahawa harus ada perbincangan awal dan kumpulan yang kecil ini akan berbincang terlebih dahulu dari hati ke hati untuk melihat apakah formula pengagihan kerusi yang akan ditandingi pada PRU15?.

“Buat masa ini, rangka kasar seperti lebih kurang jumlah kerusi yang ingin ditandingi parti terlibat sudah nampak namun setiap parti juga perlu merujuk kepada jawatankuasa parti masing-masing sebelum ia boleh dimuktamadkan,” katanya lapor Bernama.

Saifuddin yang juga Ketua Badan Pimpinan Negeri Bersatu Pahang berkata demikian pada sidang media selepas menghadiri Persidangan Tahunan Bersatu Peringkat Bahagian Indera Mahkota di Kompleks Dagangan Mahkota di sini hari ini.

Ditanya mengenai hubungan antara Bersatu dan PAS Pahang ekoran hubungan erat parti itu dengan UMNO Pahang sehingga tertubuhnya Muafakat Nasional (MN) pada Pilihan Raya Kecil (PRK) Cameron Highlands, Saifuddin berkata hubungan mereka (Bersatu dan PAS) adalah akrab.

Sebagai persediaan menghadapi PRU15 juga, Saifuddin yang juga Menteri Luar berkata keutamaan Bersatu Pahang pada masa ini adalah untuk menyahut seruan Presiden Tan Sri Muhyiddin Yassin untuk menubuhkan lebih banyak cawangan dan menambah keanggotaan bagi menyiapkan jentera parti.


Indonesia perketat sekatan menjelang Krismas, tahun baharu

Indonesia mengeluarkan protokol terbaharu dengan melarang penduduknya yang tidak divaksin daripada melakukan perjalanan jarak jauh bermula 24 Disember ini sehingga 2 Januari depan.

Perintah itu dikeluarkan oleh Menteri Dalam Negeri, Tito Karnavian menerusi Perintah Menteri Dalam Negeri No. 66 Tahun 2021 mengenai Pencegahan dan Kawalan COVID-19 Ketika Krismas 2021 dan Tahun Baru 2022.

Melalui arahan berkenaan, penduduk yang belum divaksin atau tidak boleh divaksin atas sebab tertentu dilarang daripada melakukan perjalanan jauh.

“Hanya penduduk yang lengkap divaksin dua dos dibenarkan melakukan perjalanan jauh namun perlu melakukan ujian saringan rapid antigen dalam tempoh 24 jam sebelum memulakan perjalanan.

“Manakala, bagi perjalanan jauh yang menggunakan pengangkutan awam, ia akan dikawal di bawah agensi kawalan Covid-19 kebangsaan mengikut protokol terbaharu dikeluarkan kelmarin,” jelasnya.

Sekiranya seseorang individu itu disahkan positif Covid-19 ketika dalam perjalanan, mereka wajib menjalani kuarantin kendiri di tempat ditetapkan oleh kerajaan untuk mencegah penularan.

“Arahan terbaharu Menteri Dalam Negeri juga mengarahkan semua agensi kerajaan seperti polis, jabatan perlindungan masyarakat, jabatan bencana daerah dan bomba supaya bersiapsedia dengan sebarang keadaan.

“Mereka dikehendaki mengawal dan memantau semua aktiviti awam yang mungkin mengganggu ketenteraman, mencegah aktiviti perjumpaan besar di tempat awam, pusat hiburan, pelancongan dan rumah ibadat,” menurut arahan terbaharu itu.

Semalam, dalam tempoh 24 jam, republik itu melaporkan 228 kes baharu dan enam kematian akibat Covid-19, menjadikan angka kes di Indonesia terus meningkat hampir ke 4.3 juta dengan 143,929 korban sejak tahun lalu. – Agensi


Rakyat Singapura dipersalahkan kerana kesesakan di e-gate Johor

Warga Singapura terus menghadapi kesesakan waktu puncak dan masa menunggu yang lama di dua pusat pemeriksaan darat Malaysia, enam minggu selepas pemegang e-pasport dibenarkan menggunakan pintu elektronik (e-gate).

Pada masa sama, kesesakan itu juga memberi kesan kepada rakyat Malaysia yang menggunakan kemudahan berkenaan.

Sebelum ini, e-gate terhad kepada pemegang pasport Malaysia,namun diperluaskan kepada pengguna Singapura mulai 20 Januari lalu untuk mengurangkan kesesakan di kedua-dua pusat pemeriksaan di Bangunan Sultan Iskandar dan Sultan Abu Bakar di Johor Bahru, yang masing-masing bersambung ke Woodlands dan Tuas.

Kesesakan itu kerana rakyat Singapura tidak mengetahui langkah yang perlu mereka ambil sebelum menggunakan e-gate, kata Ahli Dewan Undangan Negeri (ADUN) Stulang, Andrew Chen Kah Eng.

Rakyat Singapura yang ingin menggunakan e-gate memerlukan e-pasport dengan tempoh sah selama tiga bulan dan menyerahkan Kad Ketibaan Digital Malaysia (MDAC) dalam talian tiga hari sebelum perjalanan.

Pengguna kali pertama juga dikehendaki mengesahkan data biometrik mereka di kaunter imigresen.

Chen berkata ramai rakyat Singapura cuba menggunakan e-gate tanpa memohon terlebih dahulu untuk e-pasport atau MDAC, menyebabkan kesesakan dan barisan panjang apabila mereka berulang kali cuba mendapatkan pelepasan, tetapi gagal.

Beliau menambah bahawa ramai warga Malaysia telah datang kepadanya dengan aduan mengenai masa menunggu yang lama.

“Mereka memberitahu saya: ‘Ia tidak sesak sebelum ini, tetapi ia benar-benar sesak sekarang’.”


Bersatu: Wadah alternatif pejuang nasionalis

1) 10 September 2021 akan berlangsungnya sambutan ulang tahun Parti Pribumi Bersatu Malaysia (BERSATU) ke-5. Sejak ditubuhkan pada tahun 2016, parti pro Bumiputera yang bersifat inklusif ini telah mengalami beberapa fasa dalam perjuangannya. Di bawah kepimpinan Tan Sri Muhyiddin Yassin yang mesra dipanggil sebagai “Abah” oleh orang muda seperti saya, BERSATU terus menyantuni rakyat di waktu bencana norma baru Covid-19 ini.

2) Namun apakah roh sebenar perjuangan BERSATU yang wajar dihayati oleh warga dan akar umbi parti ini? Terdapat pelbagai tafsiran mengenai prinsip perjuangan serta hala tuju parti ini. Tetapi yang pasti ia tidak boleh lari dari falsafah perlembagaan parti yang secara jelas menggariskan prinsip-prinsip perjuangannya, antara prinsip tersebut ialah menegakkan integriti dan anti korupsi. Itu yang membezakan BERSATU dari parti-parti berasaskan kepimpinan Melayu-Islam yang pernah wujud di negara ini. Penekanan diberikan untuk menentang golongan-golongan korup yang menjahanamkan bangsa dan negara.

3) Atas dasar tegas tersebut, sepertimana yang selalu diucapkan oleh Abah ketika beliau menjadi Perdana Menteri Malaysia ke-8 sebelum ini, BERSATU tidak akan berkompromi dengan segala ugutan, hasutan, provokasi serta konspirasi dari pihak yang mendukung pesalah rasuah atau “Kluster Mahkamah” yang sedang menghadapi perbicaraan skandal-skandal berprofil tinggi. Sungguhpun begitu, sebagai parti yang sah berdaftar mengikut lunas undang-undang, BERSATU tidak sesekali menyokong campurtangan dalam institusi kehakiman dan keadilan negara.

4) Kita semua belajar dari kesilapan diri dan bangsa kita. Kita terus mengkaji sejarah kebangkitan empayar-empayar silam nenek moyang kita di Nusantara ini serta kenapa mereka jatuh. Kita, terutamanya kelompok pribumi di negara ini, tidak kira kalian dari Semenanjung atau utara Borneo, perlu terus mengukuhkan kesefahaman, kesatuan dan kerjasama bagi membangunkan bangsa kita yang hakikatnya agak jauh ketinggalan berbanding bangsa-bangsa maju di dunia. Kurangkan retorik dan berpujangga. Minimakan syak wasangka antara kaum di negara ini dengan semangat kebangsaan cintakan tanah air.

5) Janganlah wujud lagi mereka yang pentingkan diri sendiri kerana mengumpul kekayaan peribadi semata-mata hingga menggadai masa depan bangsa sendiri. Jangan biarkan politik wang dijadikan budaya dalam parti ini sepertimana ia pernah menjangkiti parti-parti lain yang sudah lama wujud. Sokonglah pemimpin kita kerana prinsipnya, visinya dan kebolehannya dalam memajukan ummah serta negara. Dukunglah pemimpin yang berani memimpin negara ketika kita menghadapi saat sukar seperti wabak Covid-19 serta masalah ekonomi global kesan darinya.

6) Definisi seseorang pemimpin itu ada pada diri “Abah”. Beliau adalah pemimpin pertama yang berjaya mendirikan kerajaan hasil gabungan dari parti-parti berasaskan majoriti Melayu-Muslim-Bumiputera di negara ini, dan ia dipanggil Perikatan Nasional (PN) sebagai wadah politik berdaftar serta nama kerajaan Malaysia sekarang. Itulah dia antara perjuangan BERSATU, iaitu menyatukan para pemimpin lain dari pelbagai latar-belakang ideologi politik untuk menghadapi objektif yang sama, demi negara.

7) Bercakap soal bangsa dan negara ini maka wajarlah semangat kebangsaan terus menjadi menu serta ramuan utama dalam membentuk jati diri warga Parti BERSATU ini. Kita sedar bahawa majoriti rakyat khususnya Bumiputera mahukan suatu parti yang bukan saja memperjuangkan keadilan sosial serta sistem semak imbang dalam pengurusan kerajaan, tetapi yang tegas dalam memperkasakan elemen-elemen kebangsaan seperti sekolah kebangsaan dan penggunaan bahasa kebangsaan. Jika rakyat Malaysia dambakan perpaduan, maka inilah yang patut didukung.

8) Dalam waktu yang sama, untuk membezakan Parti BERSATU dari parti-parti lama yang lain, maka parti ini harus ada keunikannya tersendiri, khususnya dalam saf kepimpinan. Jatuh bangun sesuatu perjuangan tersebut banyak bergantung kepada kelangsungan kepimpinan sesuatu bangsa itu, maka BERSATU harus terus mengetengahkan watak-watak segar dan muda yang mempunyai latar-belakang yang baik untuk diterima masyarakat. Di samping itu juga, mereka perlu dibimbing oleh orang-orang lama yang berpengalaman dalam politik dan pentadbiran kerajaan.

9) Peranan wanita melalui sayap Srikandi jangan sesekali dipandang sebelah mata. Wanita, bersama Srikandi Muda merupakan ejen penggerak perjuangan dalam menyantuni marhaen serta menjadi penghubung antara kelompok keluarga masyarakat dengan golongan pemimpin. BERSATU perlu menghasilkan generasi pemimpin “Wanita Besi” seterusnya untuk turut membantu pembangunan negara pasca Covid-19. Kelompok intelektual perlu diharmonikan dengan kumpulan pejuang-pejuang asal parti agar tiada jurang serta fitnah yang boleh memecahkan kesatuan ukhwah kita.

10) Secara peribadi saya berharap dan berdoa agar kita semua warga Parti BERSATU terus memperkukuhkan parti ini semampu boleh tanpa melanggar hukum agama, perlembagaan parti dan undang-undang negara. Bawalah semangat jati diri selaku pribumi yang layak dihormati oleh lawan dan kawan di luar sana. Biar orang ramai tahu bahawa warga BERSATU ini bermaruah, progresif dan berpandangan jauh untuk kemajuan bangsa dan generasi anak cucu kita semua. Semoga Tuhan terus memandu para pemimpin kita ke jalan yang benar bersama akar umbi yang ikhlas demi Agama, Bangsa dan Tanah Air (Alif Baa Taa) insyaAllah.

Dr. Muhammad Faiz Bin Na’aman
Ahli Majlis Pimpinan Tertinggi
Parti Pribumi Bersatu Malaysia


19 kematian, 32,773 kes masih aktif

Sembilan belas lagi pesakit Covid-19 di 10 negeri meninggal dunia, termasuk empat kes ’brought in death’ (BID), dalam tempoh 24 jam semalam, lapor Kementerian Kesihatan (KKM).

Angka itu menjadikan keseluruhan kumulatif kematian sejak awal 2020 lalu hingga semalam sebanyak 31,628 kes, termasuk 6,382 kes BID.

Menurut laman sesawang Covidnow kendalian KKM yang dikemas kini tengah malam tadi, Selangor mencatat empat kes kematian, tertinggi berbanding negeri-negeri lain, menjadikan kumulatif sebanyak 9,985 kes.

Sebanyak 7,871 kes itu melibatkan pesakit meninggal dunia di hospital, manakala 2,114 lagi adalah kes BID.

Data seminggu lepas menunjukkan 36.4 peratus daripada kes kematian di Selangor membabitkan individu berusia 70 hingga 79 tahun, diikuti 24.2 peratus (60-69 tahun); 12.1 peratus (40-49 tahun); 9.1 peratus (18-29 tahun); 9.1 peratus (80 tahun ke atas); 6.1 peratus (30-39 tahun); dan 3.0 peratus (50-59 tahun).

Sehingga semalam, Selangor masih mencatat 10,180 kes aktif, termasuk 9,150 pesakit menjalani kuarantin di rumah; 179 ditempatkan di PKRC; 803 dimasukkan ke hospital; dan 48 dirawat di unit rawatan rapi (ICU), dengan 22 daripadanya memerlukan alat bantuan pernafasan.

Setakat ini, lebih 11.22 juta dos vaksin Covid-19 telah diberikan di seluruh Selangor, dengan 94.3 peratus atau 4,771,547 populasi di negeri itu telah lengkap divaksinasi, dan 95.5 peratus atau 4,842,099 lagi menerima sekurang-kurangnya satu dos.

Seramai 1,624,154 individu yang layak di negeri itu telah menerima suntikan dos penggalak masing-masing.

Bagi negeri-negeri lain pula, Johor mencatat tiga kes kematian, diikuti masing-masing dua di Pahang, Sabah, serta Terengganu; dan masing-masing satu kes di Kelantan, Melaka, Negeri Sembilan, Perak, serta Pulau Pinang.

Tiada kes kematian dilaporkan di Kedah, Perlis, Sarawak, Kuala Lumpur, Labuan dan Putrajaya.

Sehingga semalam, negara merekodkan 2,776,699 kumulatif kes positif, dengan 2,705,292 pesakit telah sembuh, manakala 39,779 kes dan 190 kluster lagi masih aktif.

Daripada jumlah kes aktif itu, seramai 32,773 pesakit menjalani kuarantin di rumah; 3,259 ditempatkan di PKRC; 3,494 dimasukkan ke hospital; dan 253 pesakit dirawat di ICU, dengan 130 daripadanya memerlukan alat bantuan pernafasan.


Peter Anthony dipenjara 3 tahun, denda RM50,000 palsukan dokumen

Mahkamah Sesyen Kuala Lumpur hari ini menjatuhkan hukuman penjara tiga tahun dan denda RM50,000 terhadap Datuk Peter Anthony selepas didapati bersalah memalsukan surat berhubung kontrak kerja penyelenggaraan dan perkhidmatan Sistem Mekanikal dan Elektrik (M&E) di Universiti Malaysia Sabah (UMS).

Hakim Azura Alwi juga memerintahkan bekas Menteri Pembangunan Infrastruktur Sabah itu menjalani hukuman penjara 15 bulan jika gagal membayar denda itu, lapor Bernama.

Mengikut pertuduhan, Peter sebagai Pengarah Urusan Syarikat Asli Jati Sdn Bhd, didakwa memalsukan surat pejabat Timbalan Naib Canselor UMS bertarikh 9 Jun 2014 iaitu memasukkan pernyataan palsu dengan niat digunakan untuk tujuan menipu.

Perbuatan itu didakwa dilakukan di pejabat Ketua Setiausaha Sulit kepada Perdana Menteri, bangunan Perdana Putra, Putrajaya antara 13 Jun dan 21 Ogos 2014.

Pertuduhan mengikut Seksyen 468 Kanun Keseksaan yang memperuntukkan hukuman penjara maksimum tujuh tahun dan denda.

Azura membenarkan penangguhan pelaksanaan hukuman penjara sehingga rayuan di Mahkamah Tinggi terhadap keputusan hari ini selesai, namun memerintahkan denda RM50,000 itu dibayar hari ini.

Terdahulu, peguam S. Devanandan yang mewakili Peter memohon penangguhan pelaksanaan kedua-dua hukuman itu.

Semasa rayuan terhadap hukuman, Devanandan memohon mahkamah mengenakan hukuman ringan terhadap anak guamnya.

“Dalam kes ini, anak guam saya telah memberi kerjasama sehingga akhir perbicaraan selain hadir ke mahkamah tanpa gagal kecuali kehadiran beliau dikecualikan. Dalam kes ini, Syarikat Asli Jati telah membantu ratusan pelajar UMS malah beliau juga telah banyak membantu pelajar-pelajar miskin di UMS,” kata peguam itu.

Timbalan Pendakwa Raya Haresh Prakash Somiah memohon hukuman berbentuk pencegahan agar memberi pengajaran kepada masyarakat termasuk ahli politik dan penjawat awam bahawa mahkamah tidak akan bertolak ansur terhadap perbuatan sedemikian.


RM7,800 kos ditetapkan bagi pengambilan pekerja Indonesia

Kos pengambilan pekerja domestik Indonesia ditetapkan sebanyak RM7,800 dengan RM6,000 kos di pihak Malaysia manakala RM1,800 di pihak Indonesia, Dewan Rakyat diberitahu hari ini.

Timbalan Menteri Sumber Manusia Datuk Awang Hashim berkata penetapan kos itu adalah seperti yang dimuktamadkan dalam Memorandum Persefahaman (MoU) antara Malaysia dan Indonesia, lapor Bernama.

“Untuk makluman, MoU ini telah menetapkan kos (pengambilan pekerja domestik Indonesia) iaitu RM7,800…jadi kalau ada satu caj atau bayaran yang melebihi seperti (kos) ini boleh buat laporan kepada Jabatan Tenaga Kerja,” katanya pada sesi soal jawab di Dewan Rakyat di sini hari ini.

Beliau berkata demikian bagi menjawab soalan P. Kasthuriraani (PH-Batu Kawan) yang ingin tahu kos secara terperinci yang dibayar pemohon kepada ejen pengambilan pekerja domestik Indonesia sebelum wabak COVID-19 dan bilangan agensi yang terlibat dalam pengambilan pekerja migran dari Bangladesh.

Menjawab soalan pengambilan pekerja migran dari Bangladesh, Awang berkata mesyuarat Jemaah Menteri pada 10 Dis 2021 telah bersetuju supaya pengambilan pekerja asing warga Bangladesh adalah menerusi 275 Agensi Pekerjaan Bangladesh.

Bagi mencegah rasuah dan eksploitasi kemasukan pekerja migran ke negara ini, beliau berkata antara langkah yang diambil adalah melalui pewujudan MoU berhubung penggajian pekerja asing dengan pihak negara sumber yang bertujuan memberi perlindungan sewajarnya dari segi hak dan kebajikan pekerja serta menjaga kepentingan majikan.

Selain itu, Awang berkata ia juga bertujuan untuk membanteras sindiket yang memonopoli, mengeksploitasi dan mengawal kemasukan pekerja asing ke Malaysia.

“Hanya Agensi Pekerjaan Swasta yang berdaftar di bawah Akta Agensi Pekerjaan Swasta 1981 [Akta 246] dibenarkan membantu majikan menguruskan segala urusan penempatan pekerja asing di negara ini,” katanya.

Beliau berkata demikian bagi menjawab soalan Kasthuriraani mengenai langkah-langkah mencegah rasuah dan eksploitasi yang akan diambil kerajaan terhadap sindiket yang memonopoli, mengeksploitasi dan mengawal kemasukan pekerja migran ke Malaysia.


PKR mesyuarat hari ini bincang soal PRN

Kira-kira 50 pemimpin PKR mengadakan mesyuarat di Seri Perdana, Putrajaya bermula jam 12.30 tengah hari tadi, lapor BH.

Ahli Majlis Pimpinan Pusat (MPP) PKR, Yahya Shaari berkata mesyuarat itu melibatkan semua ahli Majlis Pimpinan Pusat PKR, Ahli Dewan Undangan Negeri (ADUN), Ahli Parlimen dan Senator dari parti berkenaan.

Menurutnya, mesyuarat dipengerusikan oleh Perdana Menteri, Datuk Seri Anwar Ibrahim yang juga merupakan presiden parti itu.

Semalam, Setiausaha Agung PKR, Datuk Seri Saifuddin Nasution dilaporkan berkata PKR akan mengadakan taklimat khas berkenaan persiapan parti itu untuk menghadapi pilihan raya negeri (PRN) yang akan disertai semua pimpinan tertinggi parti.

Setakat ini, DUN Selangor dan Kelantan sudah dibubarkan, sementara DUN Kedah dibubarkan Rabu ini.

DUN Pulau Pinang juga dijangka dibubarkan minggu depan manakala DUN Terengganu, Menteri Besarnya, Datuk Seri Dr Ahmad Samsuri Mokhtar dijangka menghadap Sultan Terengganu, Sultan Mizan Zainal Abidin bagi memohon pembubaran DUN minggu depan.

Suruhanjaya Pilihan Raya (SPR) perlu menetapkan hari mengundi bagi PRN di enam negeri terbabit dalam tempoh 60 hari selepas pembubarannya.


Menteri Ekonomi Argentina letak jawatan selepas pinjaman IMF diluluskan

Menteri Ekonomi Argentina, Martin Guzman, telah mengemukakan surat peletakan jawatannya kepada Presiden Alberto Fernandez, lapor Sputnik.

“Saya mengemukakan surat peletakan jawatan sebagai Menteri Ekonomi, sejak menjawat jawatan itu pada 10 Disember 2019,” kata Guzman dalam satu kenyataan di media sosial pada Sabtu.

Namun katanya beliau akan terus berkhidmat meskipun tidak lagi memegang jawatan itu.

Guzman merupakan antara tokoh penting dalam kerajaan yang mengetuai perjanjian penstrukturan semula hutang dengan Tabung Kewangan Antarabangsa (IMF), pemiutang dan pelabur persendirian.

Sumber di Bank Pusat Argentina memberitahu Sputnik pada Selasa bahawa Argentina telah menerima pinjaman Hak Pengeluaran Khas (SDR) bernilai US$3.98 bilion daripada IMF.

Hak pengeluaran itu disalurkan kepada Argentina empat hari selepas lembaga IMF membuat kelulusan mengenai semakan pertama pinjaman bernilai US$44 bilion pada 2018 dan 2019 di bawah pentadbiran bekas Presiden Argentina Mauricio Macri (2015-2019).

Bayaran balik pinjaman perlu dilaksanakan bermula 2026 hingga 2034.


Kadar inflasi di Indonesia meningkat mendadak

Indonesia juga mengikut tren serantau apabila merekodkan peningkatan kadar inflasi tertinggi, memecah rekod pada 2014.

Setakat September, inflasi Indonesia mencecah 1.17 peratus, kadar tertinggi sejak Disember 2014, akibat kenaikan harga bahan api di negara itu, menurut Statistik Indonesia (BPS) pada Isnin.

Kadar inflasi tahunan meningkat kepada 5.95 peratus tahun ke tahun, lapor Xinhua.

“Lonjakan inflasi disebabkan kenaikan harga bahan api, hingga mewujudkan kadar tarif lebih tinggi bagi pengangkutan awam, perkhidmatan teksi dalam talian, dan harga beras,” kata ketua BPS Margo Yuwono pada sidang media.

Sejak September, Indonesia telah menaikkan harga bahan api domestik sebanyak 30 peratus berikutan tekanan fiskal.

Harga minyak petrol Pertalite, jenis yang paling banyak digunakan di negara ini, dinaikkan kepada 10,000 rupiah (US$0.65) seliter berbanding 7,650 rupiah (US$0.50) sebelum ini.


Thailand larang perhimpunan awam, Covid-19 semakin menular

Thailand mengenakan larangan perhimpunan awam di seluruh negara itu, selain menimbang lebih banyak sekatan pergerakan, setelah pihak berkuasa melaporkan jangkitan baharu hari ini melebihi 10,000 kes, walaupun 10 wilayah, termasuk Bangkok dikenakan perintah berkurung dan penutupan.

Terdahulu pasukan petugas Covid-19 Thailand melaporkan dalam tempoh 24 jam lalu, 10,082 kes baharu dikesan dan 141 kematian dilaporkan, menjadikan jumlah keseluruhan jangkitan kepada 391,989 kes dan 3,240 kematian, sejak wabak itu melanda Thailand pada awal tahun lalu.

Larangan mengadakan perhimpunan awam telah dikuatkuasakan. Hukuman maksimum penjara dua tahun atau denda hingga 40,000 baht (RM5,134) atau kedua-duanya, demikian menurut pengumuman rasmi dalam Royal Gazette diterbitkan lewat malam tadi.

Perdana Menteri Prayuth Chan-ocha berkata kerajaan juga sedang menimbang untuk mengenakan lebih banyak sekatan ketika negara itu memerangi gelombang baharu Covid-19 dan terburuk, yang didorong oleh varian Alpha dan Delta yang sangat mudah menular sejak awal April.

“Ada keperluan untuk memperluaskan lagi langkah-langkah membatasi pergerakan orang sebanyak mungkin dan menutup lebih banyak kemudahan, kecuali yang penting,” katanya dalam Facebook rasminya.

Sejak Isnin lalu, kawasan yang dianggap berisiko tinggi di Thailand telah diletakkan di bawah sekatan yang paling ketat dalam tempoh lebih setahun, dengan mengehadkan pergerakan, perjumpaan, penutupan pusat beli-belah dan mengenakan perintah berkurung mulai 9 malam hingga jam 4 pagi.

“Setelah menilai langkah-langkah tersebut kami dapati ia masih ada masalah. Kami mungkin menutup lebih banyak tempat dan memperhebat langkah-langkah sekatan,” kata Apisamai Srirangsan, jurucakap pasukan petugas Covid-19 Thailand.

Kerajaan Thailand juga merancang meningkatkan ujian saringan Covid-19 yang kini meliputi 70,000 hingga 80,000 sehari dengan memperkenalkan kit ujian yang boleh dibeli di farmasi.

Kementerian Kesihatan Thailand minggu ini juga memberi kebenaran kepada pesakit untuk menjalani kuarantin kendiri di rumah bagi mereka yang bergejala ringan.

Palang Merah Thailand dalam kenyataan memaklumkan membeli satu juta dos vaksin Moderna dari Pertubuhan Farmasi Kerajaan (GPO). GPO akan menandatangani perjanjian minggu depan untuk mengimport lima juta dos vaksin Moderna yang akan tiba di Thailand pada suku keempat atau awal tahun depan.

Thailand melancarkan program vaksinasi besar-besaran bulan lalu lebih banyak bergantung kepada suntikan dos AstraZeneca yang dikilangkan di negara itu, tetapi hanya lima peratus daripada 66 juta populasinya yang sudah menerima suntikan vaksin Covid-19. – Agensi


Selangor makin turun, Kedah pula naik mendadak

Ketika rancangan dibuat untuk memberi sedikit ‘kebebasan’ kepada individu yang melengkapkan dua dos vaksin, jangkitan baharu Covid-19 di seluruh negara dalam tempoh 24 jam sehingga 12 tengah hari tadi terus melepasi angka 12,500 kes.

Semalam sebanyak 12,541 kes dilaporkan, manakala pada Selasa (11,079 kes), dan Rabu (11,618 kes).

Kes tertinggi direkodkan di seluruh negara dalam tempoh 24 jam Khamis lalu dengan 13,215 jangkitan, susulan saringan besar-besaran dilakukan khususnya di kawasan dikenakan Perintah Kawalan Pergerakan Diperketat (PKPD).

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata dalam tempoh itu 12,528 kes baharu dilaporkan di seluruh negara menjadikan kumulatif kes sebanyak 905,851 kes.

Selangor walaupun kes semakin menunjukkan penurunan di mana hari ini melaporkan 4,985 jangkitan positif, namun masih kekal tertinggi diikuti Kuala Lumpur dengan 1,740 kes dan Negeri Sembilan 1,280 kes.

Kedah menunjukkan peningkatan sejak beberapa hari lalu dengan hari ini merekodkan kes tertinggi harian di negeri itu dengan mencatatkan 701 kes.

Berdasarkan data dikeluarkan Kementerian Kesihatan (KKM) hari ini, tujuh negeri merekodkan peningkatan kes iaitu Sabah, Pulau Pinang, Perak, Kedah, Johor, Kuala Lumpur dan Terengganu.


Felda di Bentong dilaksana PKPD selama 14 hari

Majlis Keselamatan Negara (MKN) hari ini mengumumkan akan melaksanakan Perintah Kawalan Pergerakan Diperketatkan (PKPD) akan dilaksanakan di Felda Chemomoi, Bentong, Pahang selama 14 hari, mulai esok.

Ketua Pengarah Keselamatan Negara, Datuk Rodzi Md Saad, berkata PKPD di lokaliti terletak dalam Mukim Sabai itu dilaksanakan selepas mendapat nasihat Kementerian Kesihatan (KKM).

“Selepas meneliti pembentangan KKM mengenai penilaian risiko serta trend jangkitan Covid-19, maka PKPD dilaksanakan di lokaliti itu.

“PKPD akan dilaksanakan bermula 28 Januari sehingga 10 Februari ini,” katanya dalam kenyataan hari ini.

Beliau berkata, prosedur operasi standard (SOP) bagi lokasi PKPD adalah sama seperti yang diumumkan sebelum ini.


Contohi Rasulullah pimpin negara, tegakkan Islam, seru Muhyiddin, Hadi

Pengerusi Perikatan Nasional (PN) Tan Sri Muhyiddin Yassin mengajak rakyat mencontohi perjuangan Rasulullah SAW dalam menegakkan Islam dan membangunkan tamadun manusia melalui kepemimpinan terpuji

Dalam kenyataan ucapan sambutan Maulidur Rasul 1444H/2022M kepada seluruh umat Islam, bekas Perdana Menteri itu berkata amalan dan sunnah Rasulullah SAW, perlu dijadikan pedoman hidup.

“Sempena sambutan ulang tahun kelahiran junjungan besar Nabi Muhammad SAW pada setiap 12 Rabiulawal, marilah kita sama-sama merenung kembali sejarah perjalanan hidup dan perjuangan baginda dalam menegakkan Islam dan membangunkan tamadun manusia melalui kepimpinan terpuji.

“Kita dituntut memperbanyakkan selawat dan salam ke atas Baginda SAW, ahli keluarga dan para sahabatnya serta berdoa semoga kita termasuk dalam golongan orang yang mendapat syafaat Baginda di akhirat kelak.

“Bagi meningkatkan rasa kasih dan sayang kita kepada junjungan besar SAW, umat Islam dituntut mempelajari sirah dan keperibadian Baginda, mengambil ibrah atau pengajaran, mengamalkan sunah-sunahnya dan menjadikannya sebagai pedoman dalam menjalani kehidupan seharian,” katanya.

Muhyiddin yang juga Ahli Parlimen Pagoh berkata segala amalan ini akan menyuburkan rasa cinta dan kasih kepada Baginda Rasulullah SAW di samping mengukuhkan lagi silaturrahim sesama kita.

“Semoga setiap amalan kita diterima Allah SWT dan kehidupan kita senantiasa dalam lindungan-Nya, insya-Allah,” kata Presiden Bersatu itu.

Sementara itu, Timbalan Pengerusi PN Tan Sri Abdul Hadi Awang dalam ucapan sambutan sama juga mengingatkan rakyat untuk mencontohi Rasulullah dalam mendahulukan perpaduan umat.

Menurutnya Rasulullah SAW memulakan langkah mendirikan negara dengan mendahulukan perpaduan umat dalam kalangan penganut Islam daripada kalangan Muhajirin dan Ansar, termasuk kabilah Arab yang lain, bersama individu bukan Arab seperti Bilal bin Rabah RA dan Salman al-Farisi RA.

“Penyatuan dilakukan berasaskan kepada keimanan yang merupakan prinsip yang kukuh dalam diri manusia bagi mengawal diri mereka agar menjadi seorang yang patuh kepada petunjuk Allah SWT (Islam), sekali gus menjadikannya sebagai dasar negara.

“Pada masa yang sama, mengajak penyertaan masyarakat majmuk di Madinah. Pendekatan Rasulullah SAW secara matang dan sejahtera dalam menguruskan negara bermasyarakat majmuk seharusnya menjadi panduan kepada kita bagi membina sebuah negara Malaysia yang sejahtera,” katanya.


Muhyiddin tak wajib letak jawatan hanya kerana kenyataan Agong

Tan Sri Muhyiddin Yassin tidak wajib meletak jawatan Perdana Menteri hanya kerana kenyataan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berhubung pembatalan Ordinan Darurat yang dilihat membelakangkan baginda.

Bagaimanapun keadaan boleh menjadi sebaliknya jika ada usul di Dewan Rakyat atau semua menteri, timbalan menteri dan pengerusi syarikat berkaitan kerajaan (GLC) meletak jawatan, kata pengamal undang-undang Mohd Khairul Azam Abdul Aziz.

Memetik kenyataannya kepada Utusan beliau berkata jika keadaan itu juga tidak berlaku maka perlu menunggu apa-apa proses pengundian di Dewan Rakyat untuk memastikan kerajaan tidak mendapat majoriti.

Beliau berkata, jika mana-mana daripada cara itu berlaku, maka menurut Perkara 43 (4) Perlembagaan Persekutuan, jika Perdana Menteri kehilangan majoriti, maka beliau hendaklah meletakkan jawatan.

“Namun begitu, sebelum Perdana Menteri meletak jawatan, beliau boleh meminta perkenan Yang di-Pertuan Agong untuk membubarkan Parlimen. Memandangkan keadaan Covid-19 sekarang ini, mustahil Seri Paduka Baginda akan memperkenankan perjalanan Pilihan Raya Umum Ke-15 (PRU-15).

“Jadi Seri Paduka boleh melantik Perdana Menteri kesembilan Malaysia dalam kalangan mana-mana Ahli Parlimen yang baginda percaya akan mendapat sokongan majoriti Ahli Dewan yang lain tanpa perlu diadakan PRU-15 mengikut Perkara 43 (2) (a) Perlembagaan Persekutuan,” katanya dalam kenyataan hari ini.

Mohd Khairul berkata, prosedur untuk pelantikan dengan cara berkenaan boleh di buat baginda tanpa perlu Muhyiddin menghantar surat perletakan jawatan.


SC sekali lagi tegaskan tiada pelanggaran libatkan akaun Azam

Suruhanjaya Sekuriti Malaysia (SC) sudah membuat keputusan bahawa tiada pelanggaran di bawah Seksyen 25(4) Akta Perindustrian Sekuriti (Depositori Pusat) 1991 (SICDA) berhubung akaun dagangan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki.

Dalam satu kenyataan hari ini, SC menjelaskan bahawa bukti bebas yang dikumpulkan pada siasatan akaun dagangan Azam menunjukkan bahawa Azam ialah pemegang akaun dan mempunyai kawalan ke atas akaun dagangan tersebut.

“Bukti juga menunjukkan bahawa Azam mengendalikan akaun yang dibukanya kerana beliau telah memberi arahan untuk membeli, menjual dan memindahkan sekuriti daripada akaun tersebut,” katanya menurut laporan Bernama.

SC dalam kenyataan dikeluarkan pada Selasa berkata SC telah menamatkan inkuiri berkaitan dengan akaun dagangan Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki dan berdasarkan keterangan yang dikumpul ia tidak dapat membuat penemuan secara konklusif bahawa berlakunya pelanggaran di bawah seksyen 25(4) SICDA.

Sebagai pengawal selia pasaran modal, SC berkata bidang kuasa kawal selianya adalah sebagaimana yang terkandung di bawah Akta Suruhanjaya Sekuriti Malaysia 1993 (SCMA), Akta Pasaran Modal dan Perkhidmatan 2007 (CMSA) dan Akta Perindustrian Sekuriti (Depositori Pusat) 1991 (SICDA).

Suruhanjaya itu mengeluarkan kenyataan media tersebut sebagai menjawab pertanyaan media yang diterima pada hari ini mengenai hasil siasatan SC di bawah seksyen 25(4) SICDA berhubung akaun dagangan Tan Sri Azam Baki (dirujuk sebagai “siasatan tersebut”).

“Sehubungan dengan ini, siasatan tersebut adalah berkaitan dengan isu sama ada telah berlaku pelanggaran di bawah seksyen 25(4) SICDA.

“Seksyen 25(4) menyatakan bahawa suatu akaun dagangan mesti dibuka di atas nama pemilik benefisial atau penama yang diberi kuasa,” kata SC lagi.


PM putuskan tak perlu mesyuarat khas bahas lompat parti: Wan Junaidi

Tiada keperluan untuk kerajaan mengadakan Mesyuarat Khas Parlimen bagi membentang dan membahaskan Rang Undang-Undang Perlembagaan (Pindaan) (No. 3) 2022 berkaitan peruntukan larangan ahli Dewan Rakyat bertukar parti.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata perkara itu diputuskan oleh Perdana Menteri Datuk Seri Ismail Sabri Yaakob selaku Ketua Majlis, lapor Bernama.

Sebaliknya beliau berkata rang undang-undang berkaitan peruntukan larangan itu akan dibentang dan dibahaskan pada Mesyuarat Kedua Penggal Kelima Parlimen Keempat Belas 2022 bermula 18 Julai, sebelum disembah maklum kepada Yang di-Pertuan Agong untuk pewarkahan dan pewartaannya.

Beliau berkata beberapa faktor telah dipertimbangkan semasa sesi perbincangan bersama Ismail Sabri, antaranya penjimatan kewangan kerajaan dalam melaksanakan Mesyuarat Khas Parlimen bagi Dewan Rakyat dan Dewan Negara, yang dijangka boleh digunakan untuk perkara lain seperti membantu kelangsungan rakyat.

“Pada keseluruhannya jumlah kos yang perlu ditanggung oleh kerajaan adalah kira-kira RM1,077,600 tidak termasuk kos operasi jika Mesyuarat Khas Dewan Rakyat dan Dewan Negara diadakan,” katanya dalam kenyataan hari ini.

Selain itu beliau berkata penyertaan ramai ahli Parlimen dalam lawatan ke luar negara ketika ini sehingga pertengahan Julai bagi mengikuti program anjuran Parlimen Malaysia yang tidak boleh ditangguhkan kerana ia melibatkan lain-lain pihak berkepentingan, termasuk dua Jawatankuasa Pilihan Khas iaitu Jawatankuasa Pilihan Khas Kewangan dan Ekonomi serta Jawatankuasa Pilihan Khas Keselamatan.

Wan Junaidi berkata pembentangan Rang Undang-Undang Perlembagaan (Pindaan) (No. 3) 2022 mengikut takwim sidang Dewan Rakyat dan Dewan Negara akan datang akan memberi masa mencukupi untuk rang undang-undang itu diteliti Ahli Parlimen sebelum ia dibahas, dan katanya perkara itu tidak dapat dilaksanakan jika Mesyuarat Khas diadakan.

Beliau berkata jika Mesyuarat Khas diadakan, ia hanya dapat diadakan pada pertengahan Julai tahun ini memandangkan ketiadaan ramai Ahli Parlimen sebelum pertengahan bulan itu.

Menurut Wan Junaidi, Jawatankuasa Pilihan Khas menimbang Rang Undang-undang Perlembagaan (Pindaan) (No. 3) 2022 akan mengadakan mesyuarat terakhir dalam masa terdekat untuk mengesahkan penyata yang disediakan.

Penyata itu akan dibentang pada sidang Dewan Rakyat dan Dewan Negara berserta cadangan Rang Undang-undang Perlembagaan (Pindaan) (No. 3) 2022 berkaitan peruntukan larangan ahli Dewan Rakyat bertukar parti, katanya.


Jika Onn masih hidup, pemimpin UMNO seru undi DAP dah kena tampar

Pengasas UMNO, Allahyarham Datuk Onn Jaafar akan menampar muka pemimpin parti Melayu itu yang menyeru supaya akar umbinya mengundi DAP sekiranya beliau masih hidup, kata pemerhati politik.

Profesor Dr Mohd Ridhuan Tee Abdullah yang juga pendakwah bebas berkata pemimpin UMNO hari ini seolah-olah sudah melupakan tujuan DAP ditubuhkan.

“Kalaulah Datuk Onn Jaafar masih hidup, sudah lama ditamparnya muka pemimpin UMNO yang menyeru ahlinya mengundi DAP. Sekian lama, UMNO melihat DAP sebagai wajah ‘kafir penentang Islam’ tiba-tiba tergamak pemimpin UMNO menyeru ahlinya memangkah DAP.

“Apakah UMNO terlalu terdesak sehingga terpaksa menyeru sedemikian rupa? Apakah UMNO sudah lupa tujuan DAP ditubuhkan? Jika UMNO (Melayu) mudah lupa, biar saya ingatkan,” katanya melalui hantaran di Facebook, hari ini.

Baru-baru ini, Ahli Majlis Kerja Tertinggi (MKT) UMNO, Datuk Seri Ahmad Maslan dilaporkan berkata pengundi UMNO perlu memilih calon daripada kerajaan perpaduan pada PRN tanpa mengira calon tersebut daripada parti mana termasuk DAP.

Menurutnya, gesaan tersebut bukan atas nama parti tertentu sebaliknya atas nama kerajaan perpaduan serta titah Yang di-Pertuan Agong dalam menjaga kestabilan politik negara.

Dalam pada itu, beberapa pemimpin UMNO lain turut menyifatkan seruan itu tidak salah kerana kini mereka bersama DAP dalam kerajaan campuran.

Ridhuan turut menyenaraikan 16 fakta berkaitan DAP untuk semakan para pemimpin UMNO yang disifatkannya sudah lupa.

Antaranya beliau menyentuh soal DAP merupakan anak butir parti PAP memperjuangkan Malaysian Malaysia sejak awal penubuhannya lagi yang jelas bercanggah dengan perjuangan UMNO yang meletakkan Islam dan Melayu di tempat tinggi.

Katanya konsep Malaysian Malaysia itu juga bertentangan dengan Perlembagaan Persekutuan yang mendaulatkan kedudukan hak Islam, Melayu dan Bumiputera Sabah Sarawak.

“Deklarasi Setapak DAP jelas menyatakan, “kesamarataan etnik harus menjadi prinsip paling penting dan di atas prinsip inilah pengasingan rakyat ke dalam dua kelompok Bumiputera dan bukan Bumiputera ditentang”.

“Kalau tidak faham lagi, inilah makna Malaysian Malaysia. Sama rata dan sama rasa bukan sahaja dalam konteks hak ekonomi tetapi juga agama termasuk pluralisme agama,” katanya.

Beliau turut menyeru pemimpin UMNO membaca kembali dengan teliti Perlembagaan DAP.

“DAP memperjuangkan negara sekular. Baca Perlembagaan DAP baik-baik, berapa kali perkataan sekular itu disebut dalam perlembagaannya? DAP tidak pernah mengiktiraf Malaysia sebagai sebuah negara Islam, “langkah mayat aku” katanya.

“Sekular bermaksud, pemisahan antara politik dan agama sedangkan DAP tahu bahawa Islam dan politik tidak dapat dipisahkan. Kenapa terus tegar memperjuangkan sekularisme? Kenapa tergamak pemimpin UMNO menyeru ahlinya mengundi DAP?,” katanya lagi.

Kata Ridhuan, DAP juga kuat memperjuangkan sekolah vernakular dan sekolah persendirian China yang berasaskan kaum sehinggakan ramai pemimpin dan ahli mereka tidak dapat bertutur bahasa kebangsaan dengan baik.

“Cuba lihat pemimpin DAP ketika bercakap menggunakan bahasa negara, Bahasa Melayu, berapa ramai yang boleh bercakap dengan baik atau fasih?

“Jangan pergi jauh, lihat percakapan mereka di Parlimen yang akan bersidang tidak lama lagi, termasuk timbalan speaker mereka.

Beliau turut menyenaraikan beberapa lagi contoh tindakan DAP sebelum ini termasuk menghina Islam dan kematian Allayarham Datuk Haron Din serta mempertikai laungan azan melalui pembesar suara dan banyak lagi.


Modus operandi Langkah Kajang, guling Sanusi hampir serupa : Faekah

Modus operandi digunakan pemimpin hari ini dalam cubaan mengguling Menteri Besar Kedah, Datuk Seri Muhammad Sanusi Md Nor didakwa hampir serupa dengan Langkah Kajang yang menjatuhkan bekas Menteri Besar Selangor, Allahyarham Tan Sri Abdul Khalid Ibrahim, sembilan tahun lalu.

Bekas Setiausaha Politik Abdul Khalid, Faekah Husin berkata kini watak yang sama memainkan naratif kononnya telah berlaku rasuah atau salah guna kuasa seperti yang dilemparkan kepada Abdul Khalid sebelum ini.

Namun menurut Faedah, beliau terfikir siapa yang akan mendapat laba daripada situasi itu jika usaha mereka berjaya di Kedah.

“Kenapa saya sebut benda ini (Langkah Kajang) sekarang? Sebab apa yang berlaku kepada Datuk Seri Sanusi di Kedah modus operandinya seolah-olah sama. Diwujudkan satu naratif, satu cerita bahawa berlaku rasuah REE. Saya fikir apa yang dihadapi Sanusi macam Langkah Kajang tapi siapa yang akan dapat faedah? Sebab dalam Langkah Kajang mereka nak dapatkan jawatan menteri besar, nak dapat faedah kerana nak bayaran lebih tinggi kepada syarikat air kawan mereka, yang itu Tan Sri Khalid tak nak bagi.

“Sekarang ini siapa akan dapat laba di Kedah hasil tindakan mereka menjatuhkan Sanusi. Kami tidak faham politik di Kedah. Fikir punya fikir, keluar gambar. Datuk Seri Anwar Ibrahim bawa taikun dari Indonesia jumpa dengan Sultan Kedah.

“PMX anda ini kalau dia buat satu kerja tak pernah tak selfie, tak pernah tak ambil gambar, tak pernah tak post di media sosial. Dia kena beritahu kepada rakyat program dia banyak, itu sebab aku kena naik helikopter. Tapi tang pergi melawat Sultan Kedah bersama taikun ini, dia tak letak. Terjawab sudah saya punya persoalan siapa yang mendapat laba sekiranya sanusi dijatuhkan,” katanya ketika berucap pada program Ayuh! Kita Jelajah Selangor Baharu N.40 DUN Kota Anggerik, malam tadi.

Faekah membuat kemunculan pertama di pentas Perikatan Nasiona malam tadi selepas bertahun berdiam diri sejak meninggalkan PKR sebaik pemecatan terhadap Abdul Khalid pada Ogos 2014.

Dalam ceramah itu, Faekah mendedahkan strategi yang  digunakan itu sedikit berbeza kerana watak-watak tersebut kini lebih berkuasa.

“Cuma bezanya masa Langkah Kajang mereka tidak berkuasa mereka semua pembangkang. Tapi hari ini, mereka adalah orang yang sangat berkuasa dalam negara. Menteri ekonomi, menteri dalam negeri, menteri kewangan, perdana menteri. Empat kementerian mereka pegang tapi mereka masih menggunakan strategi kotor dan jahat 12 tahun yang lepas.

“Bahaya…sangat bahaya. Sekarang jauh lebih bahaya jika mereka tak berubah. Jika 20 tahun tak berubah, saya tak fikir mereka akan berubah esok. Saya tak fikir mereka akan berubah bulan depan. Mereka tidak akan berubah kecuali tuan-tuan beri isyarat yang jelas bahawa mereka ditolak di shah Alam, N40, seluruh Shah Alam. Putrajaya tak ada hala tuju,” katanya.

Untuk rekod pada 2014, PKR menerbitkan dokumen laporan ‘Keputusan Menggantikan Menteri Besar Selangor’, bertarikh 14 Ogos 2014 yang dikatakan mengandungi salah laku Abdul Khalid hingga memaksa Allahyarham meletakkan jawatan sebagai menteri besar pada 21 September 2014.

Abdul Khalid melalui Ketua Setiausaha Sulitnya ketika itu membuat laporan kepada Suruhanjaya Pencegahan Rasuah Malaysia (SPRM) berhubung dakwaan tersebut.

Abdul Khalid juga memfailkan saman terhadap Datuk Seri Saifuddin Nasution Ismail pada 18 Ogos 2014 dan Setiausaha Agung PKR itu memohon maaf kepada Abdul Khalid di Mahkamah Tinggi Shah Alam pada 14 Ogos 2015 kerana memfitnah.


2 juta warga UK alami ‘long Covid’

Dianggarkan dua juta orang di United Kingdom (UK), yang mewakili sekitar tiga peratus daripada populasi negara itu, telah melaporkan mengalami apa yang dipanggil kesan berpanjangan Covid-19 atau ‘long Covid’.

Menurut Pejabat Statistik Kebangsaan (ONS), kira-kira 1.4 juta daripada mereka berkata mereka pertama kali menghidap Covid-19, atau mengesyaki menghidap virus itu, sekurang-kurangnya 12 minggu sebelumnya.

ONS juga mendapati 826,000 daripada mereka mula-mula menghidap Covid-19 sekurang-kurangnya setahun sebelumnya, manakala 376,000 berkata mereka mula-mula menghidapnya sekurang-kurangnya dua tahun sebelumnya.

Angka ONS adalah berdasarkan laporan orang ramai yang menderita akibat Covid-19 yang lama daripada sampel wakil isi rumah persendirian dalam tempoh empat minggu hingga 1 Mei.

Keletihan adalah simptom yang paling biasa – dialami oleh 55 peratus daripada mereka yang menghidap Covid-19 – diikuti oleh sesak nafas (32 peratus), batuk (23 peratus) dan sakit otot (23 peratus).

Peratusan terbesar ialah mereka yang berumur 35 hingga 69 tahun, wanita, mereka yang tinggal di kawasan yang serba kekurangan dan mereka yang bekerja dalam profesion tertentu seperti penjagaan sosial, pengajaran dan pendidikan atau penjagaan kesihatan, kata ONS.

Mereka yang mempunyai keadaan kesihatan lain yang mengehadkan aktiviti atau hilang upaya juga lebih lazim dalam kalangan penghidap Covid-19 yang lama, tambahnya.

UK, yang merupakan salah satu negara yang paling teruk terjejas oleh wabak itu, telah melonggarkan semua sekatan tahun ini kerana kes dan kemasukan ke hospital telah menurun di tengah-tengah kadar vaksinasi yang agak tinggi.

Negara dengan kira-kira 67 juta orang telah merekodkan hampir 18.8 juta kes positif, dan hampir 178,000 kematian akibat virus itu, sejak ia melanda lebih dua tahun lalu.

Penilaian ONS mendapati hampir satu pertiga daripada dua juta orang yang melaporkan ‘long Covid’ mula-mula menghidap Covid-19, atau mengesyaki mereka menghidapnya, semasa gelombang Omicron yang bermula akhir tahun lalu.

Mengikuti satu lagi kajian UK yang diterbitkan pada April lalu menunjukkan bahawa jumlahnya hanya sekitar satu perempat orang telah pulih sepenuhnya daripada Covid-19 selepas setahun penuh.

Penyelidikan oleh Institut Penyelidikan Kesihatan dan Penjagaan Kebangsaan yang melibatkan lebih daripada 2,300 orang, juga mendapati bahawa wanita adalah 33 peratus kurang berkemungkinan untuk pulih sepenuhnya berbanding lelaki. – Agensi


Perisik Britain kata andaian Covid-19 dari makmal Wuhan ‘boleh diterima’

Agensi perisikan Britain kini yakin andaian bahawa virus Covid-19 mula tersebar dari makmal di China ‘boleh diterima’, sekali gus mendorong menteri yang bertanggungjawab terhadap program vaksinasi di United Kongdom (UK), Nadhim Zahawi menggesa Pertubuhan Kesihatan Sedunia (WHO) menjalankan siasatan rapi.

Sehingga kini, asal usul virus pembunuh itu masih menjadi topik yang hangat dibincangkan di mana sesetengah saintis dan ahli politik mendakwa Covid-19 tersebar selepas berlaku kebocoran makmal di Wuhan, China.

Agensi perisikan Barat termasuk Britain pada awalnya menganggap andaian bahawa virus itu tersebar selepas bocor di makmal sebagai ‘terpencil’, di mana penyelidik mengkaji virus Corona pada kelawar, termasuk sejenis virus yang ada kaitan dengan Covid-19.

Namun, selepas dinilai semula, andaian bahawa virus itu tersebar selepas bocor dari makmal di China kini ‘boleh diterima’, lapor Sunday Times yang memetik sumber.

Institut Virologi Wuhan, China terletak tidak jauh dari titik awal wabak iaitu Pasar Makanan Laut Huanan di Wuhan, di mana virus itu pertama kali muncul pada 2019 sebelum menjadi pandemik di seluruh dunia.

Setakat ini, lebih 160 juta penduduk dunia dijangkiti virus berkenaan dan sekurang-kurangnya 3.5 juta dilaporkan meninggal dunia.

China tidak menyatakan apa-apa pendirian susulan siasatan bebas atas tuduhan virus Covid-19 itu bocor dari makmal bio Wuhan, tetapi menolak andaian virus berkenaan berasal dari negara itu.

“Mungkin ada banyak bukti yang membawa kita ke satu arah, dan bukti yang membawa kita ke arah lain pula. Apapun orang China akan tetap berbohong dan saya rasa kita tidak akan pernah tahu hal sebenar,” kata sumber perisikan Barat yang biasa dengan pembabitan UK dalam siasatan itu.

Sunday Times juga melaporkan sumber sebagai berkata pengumpulan data ditumpukan kepada merekrut pihak tertentu di China menerusi ‘laman web gelap’ di mana mereka boleh menyalurkan maklumat secara sulit tanpa bimbang ditangkap.

Bercakap kepada Sky News hari ini Zahawi mendesak WHO melakukan siasatan penuh asal usul virus Covid-19, tanpa dikenakan sebarang sekatan oleh mana-mana pihak.

Zahawi berkata adalah penting WHO dibiar menjalankan siasatan tanpa gangguan bagi memahami lebih mendalam bagaimana wabak itu bermula.

Ahli Parlimen Konservatif, Tom Tugendhat pula berkata tindakan berdiam diri Wuhan adalah sesuatu yang membimbangkan dan dunia sepatutnya bekerjasama memulakan siasatan demi menjamin keselamatan pada masa depan.

Minggu lalu, Presiden Amerika Syarikat (AS) Joe Biden mengarahkan badan perisikan negara itu untuk meningkat usaha menyiasat penularan Covid-19 dan melaporkan semula kepadanya dalam tempoh 90 hari, di tengah-tengah kontroversi yang meningkat mengenai asal usul virus itu dari makmal di Wuhan.

Arahan beliau susulan penemuan perisikan AS mengenai laporan beberapa penyelidik di Institut Virology Wuhan, jatuh sakit pada November 2019 dan perlu dimasukkan ke hospital – perincian baharu yang mendorong masyarakat memberi tekanan kepada Biden untuk mengarahkan siasatan terperinci mengenai asal usul virus pembunuh itu.

Beijing bagaimanapun mendakwa Covid-19 tercetus di tempat lain di dunia dan China yang pertama melaporkan kes jangkitan virus itu.

Dalam artikel terperinci bertajuk ‘Asal usul Covid: Adakah manusia atau alam membuka kotak Pandora di Wuhan’ diterbitkan di dalam buletin terkenal Atomic Scientists awal bulan ini, penulis dan pengarang British Nicholas Wade membangkitkan beberapa persoalan mengenai asal usul virus Corona itu.

Bukti tersebut menjadikan dakwaan serius bahawa virus SARS2 mungkin dicipta di dalam makmal, tetapi terlepas keluar, tulis Wade merujuk kepada virus SARS-CoV-2 sebagai SARS2.

Awal bulan ini sekumpulan saintis terkemuka UK dan AS menggesa lebih banyak penyelidikan dilakukan bagi menentukan asal usul Covid-19, termasuk teori ‘ia dibebaskan secara tidak sengaja dari makmal di Wuhan’.

Tahun lalu, WHO yang melakukan siasatan singkat terhadap asal usul pandemik itu membuat kesimpulan bahawa risiko kemalangan di makmal Wuhan di mana penyelidikan terhadap virus Corona dilakukan, adalah ‘sangat rendah’.

Tetapi AS, UK dan beberapa negara lain mengkritik siasatan WHO yang dilakukan dengan akses terhad ke atas data asli, sampel dan laporan penuh. Kajian WHO itu pula dibuat dengan kerjasama 17 saintis China, yang mana sesetengah daripada mereka bertugas dengan institusi kerajaan. – Agensi


Rumah Putih beri penjelasan terhadap dakwaan Biden hidap kanser

Ketika berucap mengenai perubahan iklim di Massachusetts, Biden mengimbau saat membesar di kawasan perkilangan penapisan minyak di negeri kelahirannya di Delaware, sambil berkata syarikat minyat itu bertanggungjawab terhadap pencemaran yang berleluasa di kawasan berkenaan, lapor Agensi Anadolu.

“Ia menyebabkan saya dan ramai orang lain menghidap kanser, dan menjadi punca Delaware mempunyai kadar pesakit kanser tertinggi di negara ini,” katanya sambil menekankan perlunya beralih kepada sumber yang lebih mesra alam berbanding bahan api fosil.

Jurucakap Rumah Putih Andrew Bates berkata presiden merujuk kepada kanser kulit non-melanoma yang dihidapi sebelum menjadi presiden.

Ringkasan laporan kesihatan Biden yang dikeluarkan pada November memaklumkan Biden menghidap “kanser kulit non-melanoma dan telah sembuh” serta biopsi tidak diperlukan.


Persoal kredibiliti PAC, kata KP Kesihatan isu perolehan vaksin

Kredibiliti Jawatankuasa Kira-Kira Wang Negara (PAC) yang menerbitkan laporan berkaitan perolehan vaksin Covid-19 yang sepatutnya dipersoalkan, bukannya Kementerian Kesihatan (KKM), kata Ketua Pengarah Kesihatan, Tan Sri Dr Noor Hisham Abdullah

Beliau menegaskan ini kerana PAC sudah menjalankan prosiding dan memutuskan dalam laporan setebal 521 muka surat bahawa perolehan vaksin berkenaan dibuat secara teratur.

“Perkara ini kita sudah jawab kepada PAC. Ada (laporan setebal) 521 muka surat dan Pengerusi PAC (Wong Kah Woh) pun telah membuat pengumuman dan sebagainya. Jadi, siasatan dan sebagainya telahpun dibentangkan kepada PAC.

“Itu saya kata… kalau kita memberi komen itu (mengenai isu perolehan vaksin Covid-19) akan ‘undermining’ (merendahkan kredibiliti) bukan KKM, tetapi PAC.

“Kalau PAC sudah beri satu pandangan, (maka) selesailah. Namun kalau kita nak persoal, persoal PAC betul atau tidak (laporan siasatan terhadap perolehan vaksin COVID-19),” katanya menurut laporan BH hari ini (15 Februari 2023).

Sebelum ini, Perdana Menteri, Datuk Seri Anwar Ibrahim dilaporkan mendakwa perolehan vaksin COVID-19 tidak mengikut peraturan dan ditandatangani tanpa persetujuan Peguam Negara dimaklumkan sendiri oleh KKM kepada beliau.

Anwar dipetik berkata, Kabinet memandang serius dakwaan itu selepas dimaklumkan oleh KKM dan menjadi tanggungjawab badan penguat kuasa seperti Suruhanjaya Pencegahan Rasuah Malaysia (SPRM) untuk menentukan kesahihannya.

Justeru, KKM akan membentangkan Kertas Putih perolehan vaksin dan kos berkaitan, yang sebahagiannya dipercayai tidak mengikut peraturan serta ditandatangani tanpa persetujuan Jabatan Peguam Negara (AGC).

Memetik kenyataan Kah Woh pada 1 Disember 2021, urusan perolehan vaksin dilaksanakan secara teratur mengikut tatacara kewangan yang dibenarkan Kementerian Kewangan (MOF).

Kah Woh berkata, PAC berpuas hati dengan harga perolehan vaksin daripada pelbagai portfolio oleh kerajaan, yang didapati munasabah.

Laporan PAC itu diterbitkan ketika PAC dianggotai oleh Kah Woh sebagai Pengerusi daripada DAP dan bekas Ahli Parlimen Permatang Pauh , Nurul Izzah Anwar daripada PKR.


Lebih 4,000 penduduk rempuh dewan berebut vaksin

Satu klip video penuh dramatik berdurasi 22 saat menunjukkan ribuan penduduk kota Medan di Indonesia yang panik, berebut untuk memasuki pusat pemberian vaksin, tatkala varian Delta menular dengan pantas di negara itu.

Ketua Polis Medan Riko Sunarko memberitahu jumlah penduduk melebihi 4,000 orang menyerbu pusat itu selepas kebanyakannya membeli dokumen haram berkaitan temu janji mendapatkan vaksin.

Polis juga telah menangkap tiga individu yang disyaki terbabit dalam penjualan dokumen itu, katanya.

Memetik laporan Vice World News, kejadian dilaporkan berlaku di sebuah dewan sukan di Medan, Selasa lalu, setelah penduduk mulai panik berikutan peningkatan penularan varian Delta yang mudah berjangkit.

Klip video itu menunjukkan orang ramai berhimpit-himpit untuk masuk ke dalam dewan tanpa penjarakan fizikal, sambil mendesak pintu pagar dewan berkenaan dibuka. Sesetengah daripada mereka tidak memakai pelitup muka.

Pada satu ketika, klip video itu juga menunjukkan seorang wanita terpaksa diusung setelah pengsan akibat berhimpit-himpit terlalu lama.

Seorang wanita berkata dia menunggu lebih enam jam sebelum boleh memasuki pusat pemberian vaksin itu.

Petugas vaksinasi percaya penduduk menyerbu pusat itu setelah memperoleh dokumen haram bagi membolehkan mereka mendapat suntikan vaksin.

Sejak beberapa minggu lalu, jumlah kes baharu dan kematian di Indonesia merekodkan angka membimbangkan susulan penularan meluas varian Delta.

Jumlah kematian di Indonesia juga meningkat sekali gus meletakkan negara itu bersama 11 negara lain di dunia yang merekodkan jumlah pesakit Covid-19 meninggal dunia melebihi 100,000 kes, pada Rabu.

Sehingga kini sekitar 13 peratus daripada 270 juta populasi Indonesia melengkapkan dua dos vaksin. – Agensi


Anwar salahkan J-Kom selepas laporan berita palsu Malaysiakini

Selepas malu dengan laporan berita palsu Malaysiakini yang mendakwa akan menghadap Yang di-Pertuan Agong semalam, Ketua Pembangkang Datuk Seri Anwar Ibrahim membuat tuduhan perkara tersebut didalangi oleh J-Kom, sebuah agensi penyampaian maklumat kerajaan.

Untuk rekod, Malaysiakini sebuah portal mesra Anwar yang terawal mendedahkan semalam kononnya Anwar sudah diberi perkenan menghadap Yang di-Pertuan Agong.

Malaysiakini melaporkan beberapa sumber PKR mendakwa Istana Negara sudah memberikan perkenan kepada Ahli Parlimen Port Dickson itu untuk menghadap pada jam 2.30 petang.

Menurut laporan Malaysiakini yang memetik sumber, pertemuan akan berlangsung di Istana Abdul Aziz di Kuantan, Pahang.

Dakwaan ‘pertemuan’ Anwar dengan Yang di-Pertuan Agong itu muncul tatkala blok pembangkang dan beberapa pemimpin UMNO yang bersekutu sedang berusaha keras untuk menjatuhkan kerajaan Perikatan Nasional yang diterajui Perdana Menteri Tan Sri Muhyiddin Yassin.

Bagaimanapun beberapa jam selepas berita itu tular, pihak Istana Negara menafikan akan ada pertemuan antara Anwar dan Yang di-Pertuan Agong

Hanya setelah penafian oleh Istana Negara baharulah Anwar pula mengeluarkan kenyataan menafikan berkaitan pertemuan itu.

Sebaliknya dalam kenyataan semasa sidang media maya, Anwar menuduh laporan berita berkenaan palsu dan adalah permainan kotor yang didalangi J-Kom.

“Semua yang menyokong mereka adalah J-Kom. Masa inilah nak fitnah, masa ini lah nak timbulkan keresahan dan berita palsu pun tersebar. Hari ni katanya Anwar menghadap Yang d-Pertuan Agong.
“Saya nak nasihatkan kepada media kalau nak lapor biar tanya pada sumber yang sahih,” katanya.

Anwar berkata jika beliau menghadap Yang di-Pertuan Agong maka kenyataan kepada media akan datang dari pejabat beliau sendiri atau pejabat ketua pembangkang.

“Kalau saya menghadap Yang di-Pertuan Agong, itu kenyataan mesti dari pejabat saya atau Pejabat Ketua Pembangkang. Takkan lah melalui sumber. Sumber-sumber yang boleh dipercayai… sumber yang dekat dengan PKR.

“Ini tak boleh, jangan kita terperangkap dengan mainan kotor Perikatan Nasional dengan anak-anak J-Kom, yang saya nak nasihat kedudukan mereka tak lama. Jadi jangan terlalu takbur, jangan terlalu sombong, istifar dan lakukan yang sebaiknya… Jangan fitnah dan mengelirukan,” katanya.

Sebelum ini, Anwar juga bermain kotor apabila menggunakan pengaruh sahabat karibnya, Presiden UMNO Datuk Seri Ahmad Zahid Hamidi untuk menarik sokongan Ahli Parlimen UMNO menandatangani akuan bersumpah (SD) supaya menyokongnya.

Antara yang mengakui menandatangani SD itu ialah Ahli Parlimen Jerantut Datuk Ahmad Nazlan Idris yang tampil membuat pengakuan terbuka.


Kerjasama dengan mana-mana parti hanya selepas PRU: Zahid

Presiden UMNO, Datuk Seri Ahmad Zahid Hamidi yang berdepan kecaman daripada pemimpin parti sendiri berkata sebarang kerjasama dengan mana-mana parti politik hanya akan diputuskan selepas Pilihan Raya Umum Ke-15 (PRU15).

Zahid yang terpalit dengan kontroversi klip audio tular bagaimanapun tidak mendedahkan nama parti politik yang akan UMNO bekerjasama walaupun sudah diketahui umum wujud pakatan antara beliau dengan Presiden PKR, Datuk Seri Anwar Ibrahim.

“UMNO dan BN sedia menjalin kerjasama dengan mana-mana parti politik selepas PRU. Ketika itu sebarang bentuk kerjasama tidak perlu ada pihak yang mempertikaikannya kerana itu pasca PRU.

“Yang penting UMNO harus dominan semula bersama rakan-rakan dalam BN,” katanya dipetik dalam Mingguan Malaysia hari ini.

Zahid berkata rakyat mahu kestabilan dalam kerajaan dan menggesa supaya PRU diadakan segera bagi memberikan peluang rakyat untuk memilih mandat baharu.

“Rakyat mengharapkan mandat baru yang akan diberikan kepada pihak yang dapat membentuk kerajaan yang stabil. Ia adalah perancangan jangka panjang supaya rakyat dan negara tidak lagi menghadapi sebarang ketidakstabilan politik,” katanya.

Baru-baru ini, Agenda Daily melaporkan satu klip audio suara mirip Anwar dan Zahid sedang berbincang strategi politik selepas Perhimpunan Agung UMNO 2020 (PAU) baru-baru ini.

Perbualan kedua-dua pemimpin itu sangat mesra dengan mereka saling bertukar pandangan berhubung ucapan perwakilan ketika perhimpunan baru-baru ini.

Zahid kini sedang berdepan tekanan susulan penularan klip audio tersebut, pemimpin-pemimpin UMNO mula menyuarakan rasa tidak puas hati dan mendesak peletakan jawatan beliau


Itu ‘dokumen sampah’, kata Samsuri

Naib Presiden PAS Datuk Seri Dr Ahmad Samsuri Mokhtar menafikan wujudnya pakatan pemimpin tertinggi PAS bersama parti lain, termasuk UMNO, untuk menjatuhkan Barisan Nasional (BN) sebagaimana tercatat dalam beberapa dokumen yang tular di media sosial sejak Ahad lalu.

Beliau turut menyifatkan dokumen yang ditularkan itu sebagai ‘sampah’ dan tidak perlu dipercayai kerana dilakukan pihak tidak bertanggungjawab.

“Dokumen sampah macam itu pun orang percaya juga ke? Ia tidak benar, tidak tahu dari mana datangnya. Ejaan nama saya pun tak betul. Dia (pihak tidak bertanggungjawab itu) tahu ada pertemuan itu maka dibuatlah naratif,” katanya selepas merasmikan majlis penyerahan bantuan persediaan dan pendahuluan diri penerima biasiswa Skim Pelajar Cemerlang Yayasan Terengganu Ke Luar Negara 2022 di Kuala Terengganu, semalam.

Ahad lepas, beberapa dokumen yang dikatakan minit mesyuarat Perikatan Nasional (PN) tular di media sosial, didakwa berkaitan dengan pertemuan antara Ahmad Samsuri bersama Setiausaha Agung PAS Datuk Seri Takiyuddin Hassan serta beberapa pemimpin parti lain pada 24 dan 27 Mac serta 4 dan 7 April.

Antara pemimpin yang dinyatakan dalam minit itu ialah Ahli Majlis Pimpinan Tertinggi Bersatu Datuk Seri Mohamed Azmin Ali; Pengerusi Parti Pejuang Tun Dr Mahathir Mohamad; Setiausaha Agung Bersatu Datuk Seri Hamzah Zainudin dan Bendahari Agung BN Datuk Seri Hishammuddin Hussein.

Mengulas lanjut, Ahmad Samsuri yang juga Menteri Besar Terengganu mengakui pertemuan bersama pemimpin politik itu benar-benar berlangsung, namun ia tidak membincangkan perkara seperti yang tular.

Ditanya sama ada beliau mahu mengambil tindakan undang-undang terhadap pihak terlibat, Ahmad Samsuri menegaskan tidak akan berbuat demikian kerana beliau menganggap proses itu membuang masa, selain tidak diketahui siapakah yang menyebarkan mesej berkenaan.

“Proses undang-undang ini pada saya rumit juga… untuk hadir ke mahkamah dan sebagainya… tak berbaloi untuk kita layan… kalau tidak saya rasa kita tidak ada kerja lain lah hari-hari kena buat laporan polis… kena ke mahkamah…

“Kerana apa… kerana yang dok viral benda-benda yang tak betul ini saya rasa hampir setiap hari ada.

“Bagi saya tidak wajar untuk dilayan,” katanya sambil mengesahkan ada pertemuan dengan penama-penama di dalam dokumen ‘sampah’ itu.

“Pertemuan itu ada… itu saya kata pertemuan itu adalah dalam kapasiti yang berbeza.”

Sementara itu, memetik laporan The Star, pihak peguam yang mewakili Presiden UMNO, Datuk Seri Ahmad Zahid Hamidi akan membuat laporan polis kerana menganggap terkesan berhubung dokumen berkenaan.

Peguam utama Zahid, Hisham Teh Poh Teik berkata, dokumen risikan yang didakwa dikarang Jawatankuasa PAS Pusat itu menimbulkan kesulitan kepada pihaknya, dan mengakui terkejut tentang perkara berkenaan.

“Satu laporan polis akan dibuat dan kita telah bertanya pada pihak berkuasa berkaitan untuk menyiasat perkara itu dengan teliti sama ada cubaan itu dibuat untuk menjejaskan integriti proses kehakiman,” katanya dalam kenyataan pada Rabu.


Pengguna vape berisiko dapat Evali, kos rawatan tinggi, kata KJ

Pengguna rokok elektronik atau vape berisiko menghidap penyakit kecederaan paru-paru dikenali sebagai “E-cigarette Or Vaping Product Use-Associated Lung Injury” (Evali) yang boleh menyebabkan kecacatan kekal pada pernafasan hingga membawa kematian.

Menteri Kesihatan sementara, Khairy Jamaluddin berkata, Kajian Kesihatan dan Morbiditi Kebangsaan (NHMS) 2019 menunjukkan terdapat kira-kira 1.1 juta pengguna vape di Malaysia dan jumlah itu semakin bertambah.

“Walaupun Evali hanya bertumpu pada sistem pernafasan, penggunaan vape boleh menyebabkan gejala-gejala selain gejala pernafasan seperti kebas anggota badan, berdebar-debar dan halusinasi.

“Keadaan ini sangat berisiko dan dapat meningkatkan kadar morbiditi dan kematian. Malah, anggaran kos merawat seorang pesakit Evali yang dimasukkan ke hospital selama empat hari adalah RM50,297.37,” katanya ketika berucap pada majlis pelancaran “Panduan Amalan Klinikal Pengurusan Evali”, lapor FMT.

Sehingga kini, katanya, terdapat dua kes direkodkan di Malaysia pada 2019 manakala lapan kes pada 2021 selepas dikenal pasti melalui kajian Pusat Perubatan Universiti Malaya (PPUM).

Khairy berkata, bermula Jun hingga September lalu iaitu selepas arahan notifikasi dikeluarkan, empat kes disyaki Evali dilaporkan kepada Kementerian Kesihatan yang kini dalam siasatan lanjut.


China tolak rancangan WHO siasat kali kedua makmal Wuhan

China semalam menolak rancangan Pertubuhan Kesihatan Sedunia (WHO) untuk menjalankan siasatan fasa dua ke atas makmal virologinya di Wuhan, yang didakwa menjadi tempat asal virus Covid-19 mula merebak.

Naib Menteri Suruhanjaya Kesihatan Kebangsaan China (NHC) Zeng Yixin berkata Beijing tidak akan menerima rancangan mengesan asal usul virus itu yang didakwa terlepas keluar dari makmal virologi di Wuhan.

Awal bulan ini WHO mencadangkan fasa kedua siasatan dan kajian mengenai asal usul Covid-19 di China, termasuk melakukan audit ke atas makmal dan pasar di Wuhan, sambil meminta Beijing lebih telus.

Zeng berkata dia terkejut ketika pertama kali membaca rancangan WHO kerana menyenaraikan hipotesis bahawa China melanggar protokol makmal sehingga menyebabkan virus itu terlepas keluar ketika dalam kajian.

Ketua Pengarah WHO, Tedros Adhanom Ghebreyesus sebelum ini mengatakan teori kebocoran makmal di Wuhan, China tidak dapat diketepikan dan Beijing harus membantu menyelesaikan misteri dari mana asal virus Covid itu bermula.

Sementara pemimpin negara G7 yang bersidang di Cornwall, United Kingdom (UK) pada 13 Jun lalu sepakat mendesak siasatan baharu dilakukan untuk mengetahui asal usul pandemik Covid-19, sambil menggesa China supaya lebih telus.

Susulan kali pertama kes dilaporkan di negara itu pada Disember 2019, masyarakat dunia menganggap virus Covid itu berasal dari China dan mula tersebar sama ada dari makmal virologi atau di pasar hidupan liar di Wuhan.

Pada Mei lalu, Presiden Amerika Syarikat (AS) Joe Biden mengarahkan agensi perisikan negara itu mencari kebenaran mengenai asal usul virus itu, termasuk kemungkinan ia terlepas keluar ketika dikaji di makmal di Wuhan, China.

WHO sebelum itu telah menjalankan siasatan di makmal berkenaan tetapi gagal mendapat kerjasama sepenuhnya daripada Beijing.

“Kami yakin kebocoran makmal tidak mungkin berlaku dan tidak perlu menggunakan lebih banyak tenaga untuk menyiasatnya,” kata ketua pasukan China yang menyertai kumpulan pakar WHO ketika melakukan siasatan awal itu, Liang Wannian. – Agensi


Transformasi Parlimen perlu dibuat untuk kawal sikap kurang ajar MP

Yang Dipertua Dewan Negara, Tan Sri Dr Rais Yatim melahirkan kekecewaan terhadap sikap sesetengah Ahli Parlimen (MP) yang amat keterlaluan, ganas dan kasar ketika berbahas sehingga memalukan institusi Dewan Rakyat itu sendiri.

Veteran politik tanah air itu yang mula menjadi MP pada 1974 sehingga 2013, menyifatkan keadaan itu berlaku kerana Parlimen tidak bebas dan tidak boleh bertindak, termasuk dalam soal mengawal disiplin wakil rakyat ketika mereka berbahas.

“Waktu ini nama sahaja pengasingan kuasa daripada cabang eksekutif dan kehakiman, walhal perjalanan Parlimen pun masih kena ikut arahan JPA (Jabatan Perkhidmatan Awam) dan Kementerian Kewangan,” katanya yang yakin jika Parlimen bebas, perangai MP yang ada ketika ini dan dianggapnya jelik, ganas dan kasar, akan bertambah baik.

Malah katanya, jika Parlimen bebas maka tindakan tegas boleh dikenakan terhadap MP yang kurang ajar, mencarut dan berbahasa tidak sopan untuk memelihara martabat kemuliaan tinggi Parlimen.

Sehubungan itu, Rais sekali lagi menyarankan agar institusi Parlimen dapat ditransformasikan, khususnya melakukan pindaan terhadap Akta Kuasa dan Keistimewaan Parlimen 1952 yang wujud sebelum negara mencapai kemerdekaan.

“Secara peribadi, saya berasa sangat aib apabila Parlimen tidak bebas malah sebagai badan legislatif, isu perjawatan dan peruntukan kewangan pun dikawal oleh pihak luar,” katanya selepas mempengerusikan mesyuarat Jawatankuasa Khas Mengenai Rasuah (JKMR) di Ibu pejabat Suruhanjaya Pencegahan Rasuah Malaysia (SPRM), hari ini.

Kelmarin, beliau ditemui Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar bagi membincangkan isu tersebut secara teliti. Perbincangan itu turut dihadiri Yang Dipertua Dewan Rakyat, Datuk Azhar Azizan Harun dan Ketua Pentadbir Parlimen Malaysia, Nor Yahati Awang sebagai persiapan sebelum persidangan bermula 13 September ini.

Hasil daripada pertemuan itu, mereka bersetuju mewujudkan Jawatankuasa Khas Bersama untuk mengusahakan transformasi Parlimen yang lebih bebas.

“Ketika ini isu melibatkan petugas Parlimen masih di bawah pengurusan Jabatan Perkhidmatan Awam (JPA) manakala dari segi kewangan, urusan ini dikawal Perbendaharaan,” katanya.

Justeru, katanya Akta Perkhidmatan Parlimen 1963 wajar dipinda terlebih dahulu bagi memberikan autonomi penuh kepada institusi berkenaan untuk dapat beroperasi tanpa terikat lagi termasuk pelantikan, kenaikan pangkat dan penamatan staf selain belanjawan Parlimen boleh diputuskan berdikari, sekali gus menggambarkan institusi itu benar-benar berasingan.

Pada masa sama, Rais berkata cadangan meletakkan SPRM di bawah Parlimen juga akan diperincikan dalam sudut Perlembagaan sebelum dibawa ke peringkat seterusnya.

“Saya bagi pihak (JKMR) akan mendalami cadangan ini dan sampaikan kepada kerajaan dalam bentuk nasihat yang jelas dari sudut perlembagaan Malaysia, sudut amali integriti dan sudut bagaimana ia akan tingkatkan pencapaian tangani rasuah di tanah air,” katanya.


Tiada keputusan BN tinggalkan kerajaan PN 1 Ogos, kata Zambry

Keputusan Barisan Nasional (BN) untuk meninggalkan kerajaan Perikatan Nasional (PN) tidak dibincangkan dikalangan ahli gabungannya, ia selepas spekulasi bertiup kencang mengatakan Datuk Seri Ahmad Zahid Hamidi sedang merancang untuk mendesak Ahli Parlimen UMNO menarik sokongan.

Bagaimanapun, Setiausaha Agung BN, Datuk Seri Dr. Zambry Abd. Kadir berkata cadangan untuk meninggalkan kerajaan PN tidak dibangkitkan dan mendakwa khabar angin tersebut sekadar berita, namun diperingkat BN perkara itu tidak ada dibawa ke mesyuarat.

“Dewan Tertinggi BN tidak ada membincangkan sebarang perkara berkaitan cadangan meninggalkan PN sebelum 1 Ogos ini.

“Ini mungkin berita yang disampaikan oleh kalangan mereka yang membuat berita-berita, saya selaku Setiausaha Agung BN tidak ada apa-apa berita berkaitan dengannya.

“Hal-hal yang demikian, setakat ini tidak kita bincangkan, Saya tidak dapat komen lebih daripada itu,” katanya dipetik Utusan Malaysia.

Spekulasi timbul apabila Presiden UMNO, Zahid didakwa sedang melancarkan gerakan untuk mendesak Menteri UMNO meletakkan jawatan di samping menetapkan tarikh akhir 1 Ogos bagi parti itu keluar daripada kerajaan PN.

Zahid turut dilaporkan aktif mengarahkan menteri-menteri daripada partinya untuk meletakkan jawatan sebelum 7 Julai, tarikh di mana Kabinet akan bermesyuarat mengenai sidang khas Dewan Rakyat sebelum akhir bulan ini.

Pada Pilihan Raya Umum Ke-14, UMNO memenangi 54 kerusi Parlimen.

Bagaimanapun, 15 daripadanya melompat menyertai Bersatu menyebabkan UMNO kini hanya tinggal 39 Ahli Parlimen.


Polis terima laporan pelajar sekolah dipukul, video tular

Polis mengesahkan menerima laporan berkaitan kes seorang pelajar lelaki berumur 16 tahun dipercayai dipukul beberapa pelajar lain yang tular menerusi satu rakaman video hari ini.

Ketua Polis Daerah Langkawi ACP Shariman Ashari berkata kejadian yang dipaparkan dalam video berdurasi 25 saat itu disahkan berlaku di sebuah sekolah menengah kebangsaan (SMK) di Langkawi, lapor Bernama.

“Laporan polis telah dibuat oleh mangsa di Ibu Pejabat Polis Daerah (IPD) Langkawi pagi tadi. Siasatan awal mendapati kejadian berlaku pada pukul 9 pagi semalam dalam sebuah kelas di sekolah tersebut.

“Punca kejadian dipercayai akibat perselisihan faham antara mangsa dan pelajar-pelajar yang lain. Mangsa telah dirujuk ke hospital sebaik menerima laporan polis dan hasil pemeriksaan doktor mendapati tiada kecederaan fizikal pada mangsa,” katanya dalam satu kenyataan hari ini.

Shariman berkata kesemua suspek sedang dikenal pasti dan siasatan dijalankan mengikut Seksyen 147 Kanun Keseksaan.


Polis serah kes MB Selangor, tender projek Sungai Klang kepada SPRM

Polis menyerahkan kepada Suruhanjaya Pencegahan Rasuah Malaysia (SPRM) kes Menteri Besar Selangor, Datuk Seri Amirudin Shari yang didakwa ada kaitan dengan sebuah syarikat dianugerahkan tender projek mendalam dan melebarkan Sungai Klang.

Ketua Polis Selangor, Datuk Hussien Omar Khan berkata, oleh kerana dakwaan dibuat wakil Perikatan Nasional (PN) itu mengandungi unsur rasuah, maka pihaknya menyerahkan kepada SPRM untuk tindakan lanjut.

“Setakat ini hanya satu laporan diterima dan ia dilihat mempunyai elemen rasuah, justeru kes berkenaan diserahkan kepada SPRM,” katanya pada sidang media hari ini (2 Mac 2023) seperti dilapor BH.

Semalam, PN Selangor menggesa PDRM menyiasat pembabitan Amirudin dengan sebuah syarikat didakwa dianugerahkan projek bernilai RM700 juta secara rundingan terus oleh kerajaan negeri.

Gesaan itu selepas tular di media sosial mendakwa Amirudin menyalah guna kuasa dan mempunyai konflik kepentingan dengan menggunakan kedudukannya sebagai Menteri Besar bagi menganugerahkan projek terbabit kepada syarikat berkenaan.

Namun semalam, Pengarah Urusan Landasan Lumayan Sdn Bhd (LLSB), Syaiful Azmen Nordin dilaporkan berkata, projek bagi tujuan meningkatkan kapasiti sungai untuk menangani isu pencemaran dan banjir itu, tidak membabitkan suntikan tunai daripada kerajaan Selangor.

Beliau berkata, kos itu akan dibiayai melalui tanggungan premium tanah yang bakal dibangunkan berjumlah RM117 juta, tanggungan hutang RM54 juta dan selebihnya melalui penerokaan pembiayaan oleh Menteri Besar Selangor (Pemerbadanan) (MBI Selangor).

Katanya lagi, kertas cadangan mengenai pendalaman serta pelebaran dibawa syarikat itu kepada kerajaan negeri selepas kejadian banjir besar pada 2021 dan anggaran kos projek RM700 juta diperolehi selepas sesi libat urus dengan agensi berkaitan serta pihak perunding.

Semalam juga, Amirudin menyifatkan laporan polis dibuat PN terhadapnya berhubung ibarat menghantar ‘peluru kapur’, sebagai tindakan untuk menyerang kerajaan negeri pimpinannya, selain seolah-olah mahu menggambarkan bahawa terdapat kepentingan peribadi dalam isu berkait syarikat itu.

Beliau menjelaskan, kehadirannya dan EXCO Selangor, Izham Hashim dalam syarikat terbabit bukan atas dasar peribadi, sebaliknya mewakili kerajaan negeri untuk memastikan kepentingan kerajaan negeri dijamin dengan selesa, tidak terganggu dan tidak terkurang.

MB Selangor sahkan nama dalam syarikat didakwa dapat tender rundingan terus: Laporan


Tangguh pemberian dos penggalak, KKM perlu lihat realiti: Mufti Perlis

Datuk Mohd Asri Zainul Abidin mencadangkan Kementerian Kesihatan (KKM) agar menangguhkan terlebih dahulu pemberian dos penggalak Covid-19 kerana mempunyai risiko tinggi kepada kesihatan seseorang individu.

Mufti Perlis itu berkata KKM perlu menyediakan garis panduan dan kajian yang jelas berhubung kumpulan yang sepatutnya diberikan dos ketiga tersebut, mereka perlu melihat realiti yang sedang dihadapi penerima vaksin apabila terdapat kesan sampingan yang teruk.

“Saya ingin mencadangkan agar KKM menangguhkan pemberian dos ketiga sehingga dikeluarkan dengan jelas siapa yang tidak wajar mengambil dos ketiga ini kerana dibimbangkan kesan yang serius.

“Saya tidak menafikan peranan vaksin sebelum ini yang sudah mengurangkan risiko COVID-19, tapi saya bercakap apa yang sedang dialami oleh ramai pada dos yang ketiga ini.

“Penafian atau ‘state of denial’ tidak berfaedah jika masyarakat melihat realiti sebenar di hadapan mata mereka dan biarlah ada panduan jelas siapa yang layak dan siapa tidak layak ambil dos ketiga ini,” katanya dalam satu kenyataan hari ini.

Menurut Asri, sudah banyak aduan mengenai kesan yang serius selepas pengambilan dos ketiga vaksin Covid-19.

“Jika dinilai, ia bukan kisah dongeng tapi memang ramai yang mengalami atau melihat sahabat atau ahli keluarga alami dan tidak guna untuk menafikan.

“Memang benar, majoriti yang ambil tiada masalah malah saya dah ambil dos ketiga pun tiada masalah. Ibu saya pun ambil, tiada masalah. Alhamdulillah,” katanya.

Beliau berkata, namun begitu, ramai juga yang datang berjumpa dengannya menceritakan kesan yang mereka alami.

“Ada mendakwa kematian berlaku mengejut selepas dos ketiga itu diambil dan oleh kerana mereka ini adalah orang kampung, mereka tiada saluran aduan rasmi untuk diajukan.

“Walaupun secara perbandingan peratus mereka yang mendapat mudarat lebih kecil dibandingkan yang sihat, namun, setiap keselamatan nyawa dan kesihatan rakyat adalah tanggungjawab kerajaan,” katanya.

Sebelum ini, wujud kebimbangan pada orang ramai termasuk Asri sendiri selepas bapanya dimasukkan ke hospital sejak lebih seminggu lalu, selepas keadaan kesihatan bapanya itu dilihat semakin teruk selepas mendapat dos penggalak vaksin Covid-19.

Asri mendakwa bapanya muntah dan menjadi sangat lemah selepas menerima suntikan dos penggalak vaksin Covid-19 yang ketiga.

Malah, seorang doktor menyatakan kepadanya bahawa bapanya sekali lagi diserang angin ahmar di bahagian sensitif kepalanya.


Amanah pecat Pengerusi Kedah atas alasan ingkar arahan parti

Parti Amanah mengambil keputusan memecat Pengerusi negeri Kedah, Datuk Phahrolrazi Zawawi serta-merta atas alasan mengingkari arahan parti tersebut.

Pengumuman pemecatan tersebut dibuat menjelang hari penamaan calon Pilihan Raya Umum Ke-15 (PRU-15) tidak lama lagi yang dijangka menimbulkan krisis dalam parti tersebut.

Setiausaha Agungnya, Datuk Hatta Ramli dalam kenyataan berkata Phahrolrazi didapati melanggar perlembagaan parti, mengingkari keputusan parti, dan melakukan perbuatan yang bertentangan dengan kepentingan parti.

“Sehubungan itu, Ismail Salleh, timbalan pengerusi Amanah Kedah, akan menjalankan tugas-tugas pengerusi Amanah Kedah.

“Kedua-dua keputusan di atas berkuatkuasa serta-merta,” katanya dalam kenyataan.

Sementara itu, Pengarah Komunikasi Amanah, Khalid Samad dalam satu kenyataan menjelaskan, Phahrolrazi dipecat daripada parti kerana cuba menghasut pimpinan dan ahli Amanah Kedah agar memboikot PRU-15.

Beliau berkata, tindakan itu disifatkan sebagai keterlaluan dan tidak boleh diterima oleh parti.

“Tindakan beliau menghasut ahli dan pimpinan Amanah Kedah agar memboikot pilihan raya kali ini amat tidak wajar dan tidak boleh diterima oleh parti.

“Walaupun kita boleh berbeza pandangan dalam strategi parti dan agihan kerusi, tindakan menghasut ahli dan pemimpin agar memboikot pilihan raya amat tidak wajar dan tidak boleh diterima.

“Ianya bagaikan tindakan sabotaj dan menjejaskan kepentingan Amanah dan Pakatan Harapan,” katanya.


Firma penarafan semak unjuran KDNK 2023 negara turun jadi 4 peratus

BMI, sebuah firma di bawah Fitch Solutions, menyemak turun unjuran bagi pertumbuhan Keluaran Dalam Negara Kasar (KDNK) sebenar Malaysia kepada 4.0 peratus bagi 2023 daripada 4.2 peratus sebelum ini.

Terdahulu, KDNK Malaysia pada suku tahun kedua 2023 menyusut kepada 2.9 peratus selepas mencatatkan pertumbuhan 5.6 peratus pada suku tahun sebelumnya.

BMI menjelaskan bacaan lebih lemah berbanding jangkaan bagi suku kedua 2023 menyebabkan unjuran pertumbuhan 2023 ssebanyak 4.2 peratus sebelum ini dilihat terlalu optimis, memandangkan data itu menunjukkan ekonomi tempatan mesti berkembang pada purata 4.1 peratus tahun ke tahun pada separuh kedua tahun ini, lapor Bernama.

“Walau bagaimanapun, ini menjadi cabaran untuk dicapai memandangkan permintaan global semakin lemah dan keadaan monetari yang ketat,” tambahnya dalam kenyataan pada Rabu.

Menurut BMI analisis lanjut terhadap angka KDNK terkini menunjukkan peningkatan sumbangan pelaburan kepada pertumbuhan KDNK sebenar daripada 0.9 mata peratusan (pp) pada suku pertama 2023 kepada 1.1 pp pada suku kedua.

Walau bagaimanapun, momentum ini dijangkakan tidak lama kerana kos pinjaman yang tinggi akan menjejaskan minat perniagaan domestik dan asing untuk meminjam dan melabur, jelas BMI.

Bagi menggambarkan perubahan yang kekal untuk perniagaan, Indeks Pengurus Pembelian (IPP) pembuatan Malaysia mencecah 47.8 pada Julai 2023 — bulan ke-11 berturut-turut berada di bawah paras 50.0, sekali gus membayangkan penguncupan.

“Melangkaui cabaran domestik, kami mengekalkan pandangan bahawa kelemahan permintaan global akan mengekang prestasi eksport Malaysia tahun ini.

“Sememangnya, eksport bersih telah mengeluarkan 0.7 pp daripada pertumbuhan KDNK pada suku kedua, membesarkan -2.3 pp yang dicatatkan pada suku pertama. Angka nominal bagi 2023 setakat ini menunjukkan lagi eksport menguncup secara purata 5.0 peratus tahun ke tahun bagi tempoh tujuh bulan pertama tahun ini, dengan penguncupan ketara sebanyak 14.0 peratus tahun ke tahun pada Jun, walaupun ini berkurangan kepada -13.0 peratus tahun ke tahun pada Julai.

“Walau bagaimanapun, kebanyakan kelemahan kini mungkin tidak menjejaskan kita.” menurutnya.

Daya tahan ekonomi Malaysia didorong terutama oleh penggunaan namun, BMI menjangkakan kekuatan ini akan tidak stabil memandangkan kesan keadaan monetari yang ketat mempengaruhi ekonomi.

BMI percaya bahawa Bank Negara Malaysia (BNM) telah melengkapkan kitaran kenaikan kadarnya pada 3.00 peratus, dengan kadar dasar semalaman dinaikkan sebanyak 125 mata asas (bps) kumulatif sejak Mei 2022 — paling ketara sejak dimulakan.

BMI menjangkakan ini akan mempengaruhi sektor ekonomi yang sensitif dengan kadar faedah, termasuk penggunaan dan pelaburan.

“Secara khususnya, kami menekankan bahawa permintaan awal yang terpendam berikutan pemansuhan sekatan pergerakan disebabkan COVID-19 telah berkurangan, dengan isi rumah mengurangkan simpanan dengan berbelanja sejak April 2022.

“Justeru, kami tidak menjangkakan sebarang penurunan kadar akan berlaku sebelum separuh pertama tahun depan, menunjukkan bahawa tetapan monetari akan kekal ketat bagi beberapa bulan akan datang,” tambahnya.


Amaran banjir kilat 7 negeri dikeluarkan

Pusat Ramalan dan Amaran Banjir Negara (PRABN) Jabatan Pengairan dan Saliran mengeluarkan notis kesiapsiagaan kemungkinan banjir kilat melibatkan tujuh negeri.

Negeri yang terlibat ialah Kuala Lumpur, Selangor, Negeri Sembilan, Kedah, Melaka, Johor dan Sarawak.

Di Kuala Lumpur, antara lokasi berisiko ialah Pusat Dagangan Dunia (WTC), Jalan Kuching, Kampung Baru, Jalan Pekeliling, Bulatan Dato Onn-Bank Rakyat, Bulatan Pahang, Jalan Batu Bata, Jalan Pahang dan Jalan Cheras berhadapan Ekocheras Mall.

Turut terjejas ialah Jalan Cheras – Desa Aman, Jalan Loke Yew, Kepong Baru, Jalan Raja Chulan, Jalan Sultan Ismail,  Masjid Jamek, Universiti Malaya, Jalan Duta, Kampung Pantai Dalam, Jalan Dang Wangi, Jalan Maarof, Jalan Kia Peng, Jalan Leboh Pasar, stesen Transit Aliran Ringan (LRT) Bangsar, tol Lebuhraya Shah Alam (Kesas) dan LRT Sungai Besi.

Di Selangor, kawasan Gombak, Petaling, Kuala Selangor dan Sepang termasuk dalam daerah yang berisiko banjir.

Sementara itu, di Negeri Sembilan, daerah yang berisiko ialah Jelebu, Rembau dan Seremban manakala di Melaka ialah Alor Gajah dan Jasin; di Johor melibatkan Batu Pahat, Muar, Segamat dan Tangkak manakala daerah di Kedah membabitkan Kuala Muda.

Bagi Sarawak pula, kawasan berisiko ialah Sungai Siol, Petra Jaya di Kuching.

Menurut PRABN, risiko itu berdasarkan maklumat hujan daripada model Numerical Weather Prediction (NWP) oleh Jabatan Meteorologi Malaysia dan sistem Southeastern Asia-Oceania Flash Flood Guidance System (SAOFFGS).

“Terdapat risiko berlakunya banjir kilat di beberapa lokasi sekiranya hujan lebat atau ribut petir yang signifikan.

“Notis kesiapsiagaan ini dikeluarkan bagi membolehkan semua penduduk terutamanya di kawasan yang berisiko untuk berwaspada dengan sebarang kemungkinan berlakunya banjir kilat bagi tempoh tersebut,” menurut kenyataan tersebut.

Maklumat lanjut layari laman sesawang https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir.


Satu Malaysia ‘pusing’ kata lawan rasuah, tapi lantik Zahid jadi TPM: Muhyiddin

Tan Sri Muhyiddin Yassin menempelak Perdana Menteri Datuk Seri Anwar Ibrahim yang kononnya melawan rasuah tetapi sebaliknya memeluk orang yang melakukan rasuah hari ini.

Pengerusi Perikatan Nasional (PN) itu berkata Anwar semasa menjadi pembangkang sehingga menjadi ketua kerajaan bercakap kononnya melawan rasuah tetapi diri sendiri sebaliknya memeluk Presiden UMNO, Datuk Seri Ahmad Zahid Hamidi yang mempunyai 47 kes rasuah.

“Kau kata nak lawan rasuah, kau peluk orang ada kes rasuah… Waktu Anwar Ibrahim kata menentang rasuah, sampai hari ini sana sini di seluruh Malaysia ini cari orang kononnya melakukan rasuah sampai orang tak tak ada buat rasuah dituduh melakukan rasuah.

“Tetapi dia ambil Zahid dan dilantik jadi Timbalan Perdana Menteri. Ini apa Perdana Menteri awak ni? Jadi cakap tak serupa bikin,” kata semasa berceramah di Felda Jelai, Negeri Sembilan malam tadi.

Muhyiddin malam tadi disambut lautan penduduk Felda yang tinggal sekitar datang untuk mendengar ceramah bersama barisan pemimpin negeri lain.

Tegasnya lagi, jika Anwar benar-benar melawan rasuah sepatutnya menolak individu yang memiliki kes dalam pentadbirannya tetapi disebabkan tidak mahu hilang kuasa terpaksa berkompromi dengan prinsip yang diperjuangkan sebelum ini.

“Kalau dia tunjukkan dia menentang rasuah, dia mesti tolak Zahid Hamidi… Tak usah terima dalam kerajaan.

“Tapi kalau tolak Zahid tak terima dalam kerajaan dia tak boleh jadi Perdana Menteri, ini yang masalahnya… Pasal nak jadi Perdana Menteri mesti ada satu bilangan Ahli Parlimen yang sokong dia.

“Jadi sebab itu mahu tak mahu kena ambil Zahid, tapi ceritanya Anwar ni cikgu dia anak murid dia,” katanya lagi.

Muhyiddin juga membidas Anwar yang didakwanya hanya mementingkan jawatan kerana sudah lama mengidam mahu menjadi Perdana Menteri sehingga mengenepikan segala prinsip disebabkan nafsu untuk berkuasa.

“Anwar ni dah lama duk tunggu nak jadi Perdana Menteri… Dua-dua ni ada dia punya tujuan dia yang tersendiri maka soal ideologi, soal perjuangan atau bangsa, agama, negara, ditolak ke tepi… Yang penting nafsu.

“Yang penting diri sendiri, sehingga terkorban dan dikorbankan sebuah pertubuhan politik yang asalnya banyak berjuang untuk orang Melayu… Hancur lebur dibuat oleh Zahid,” katanya lagi.

Untuk rekod, Muhyiddin semasa menjadi Perdana Menteri Kelapan tidak melantik Zahid dalam Kabinet yang memiliki puluhan kes mahkamah tetapi sebaliknya Anwar pula memberi jawatan tinggi kepada anak muridnya itu.

Malah, pengkritik juga mempertikaikan langkah Anwar melantik Zahid yang didakwa melanggar etika bertentangan dengan prinsip integriti yang selama ini dilaung-laungkannya.